text:
Аңлатма яҙыу
Уҡытыу рус телендә алып барылған мәктәптәрҙең 10 - сы класы өсөн башҡорт (дәүләт) теленән эш программаһы.
Эш программаһы 34 сәғәткә бүленгән (аҙнаға 1 сәғәт), шул иҫәптән контроль эштәр өсөн – 2.
Төҙөүсеһе: Әһлиуллина Ғәзимә Ғәзизйән ҡыҙы.
Дәреслек: Усманова М.Ғ., Ғәбитова З.М. Башҡорт теле: Уҡытыу рус телендә алып барылған мәктәптәрҙең 10-11-се класс уҡыусылары өсөн дәреслек. - Өфө: Китап, 2010.
Программа кимәле: базис.
Уҡытыусының тел буйынса уҡыу-уҡытыу методик комплекты:
Ғәбитова З. М., Толомбаев Х. А. Урыҫ мәктәптәрендә башҡорт телен уҡытыуҙы ойоштороу буйынса методик кәңәштәр. – Өфө: Башҡортостан, 2006.
Уҡытыу рус телендә алып барылған мәктәптәрҙә башҡорт (дәүләт) теле буйынса уҡыусыларҙың телмәр үҫтереүенә, яҙма эштәренә, дәфтәр тотоуҙарына һәм яҙма эштәр үткәреүгә берҙәм талаптар. (Протокол №1, 2011 йыл).
Уҡыусылар өсөн тел буйынса уҡыу-уҡытыу методик комплекты:
Толомбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 10-11-се класс уҡыусылары өсөн дәреслек. - Өфө: Китап,2010.
Программа үҙенсәлектәренең характеристикаһы: Эш программаһы Башҡортостан Республикаһы Мәғариф министрлығы тарафынан раҫланған “Башҡорт теленән программа” (Уҡытыу рус телендә алып барылған мәктәптәрҙең I-XI кластары өсөн) нигеҙендә төҙөлдө. Төҙөүселәре: Толомбаев Х.А., Дәүләтшина М.С., Ғәбитова З.М., Усманова М.Г. - Ижевск: Книгоград, 2008.
Башҡортостан Мәғариф министрлығы тарафынан тәҡдим ителгән программа “119 - сы урта дөйөм белем биреү мәктәбе” муниципаль бюджет дөйөм белем биреү учреждениеһының “Уҡыу планы”на ярашлы рәүештә тормошҡа ашырыла.
Был эш программаһында федераль һәм республика закондары талаптары тормошҡа ашырыла
«Рәсәй Федерацияһы халыҡтары телдәре тураһында» Законы, Рәсәй Федерацияһының «Мәғариф тураһында» Законы, «Башҡортостан Республикаһы халыҡтары телдәре тураһында» Законы, Башҡортостан Республикаһының «Мәғариф тураһында» Законы.
Программаның йөкмәткеһе 3 йүнәлештә төҙөлгән
Программа башҡорт телен өс йүнәлештә – телмәр эшмәкәрлеген формалаштырыу, телдең системаһын (фонетика, лексика, орфография, орфоэпия, грамматика, пунктуация) өйрәнеү, бәйләнешле текст менән эшләргә өйрәтеүҙе күҙ уңында тота. Шулай уҡ унда милли тәрбиә тураһында ла мәсьәлә күтәрелә.
балаларҙы һөйләшергә һәм бәйләнешле текст менән эшләргә өйрәтеү үҙәк бурыс.
тел менән әҙәби материалдары бергә ҡушып өйрәнелә (интеграция).
лингвистик һәм әҙәби күренештәр, уҡыу материалы нигеҙендә, практик ҡулланыу маҡсатынан сығып өйрәнелә (коммуникатив йүнәлеш).
Маҡсаттар һәм бурыстар:
Балаларҙың һүҙлек запасын арттырыу, шул һүҙҙәрҙе телмәрҙә ҡулланыу күнекмәләрен әүҙемләштереү.
Бәләкәй кластарҙа үҙләштерелгән диалогик, монологик телмәр күнекмәләрен камиллаштырыу.
Грамматик материалды үҙләштереү, уны дөрөҫ файҙаланып, бәйләнешле һөйләү, яҙыу күнекмәләрен артабан үҫтереү.
Текст менән эшләү күнекмәләрен үҫтереү.
Телде өйрәнеү барышында башҡорт халҡының мәҙәниәте, тарихы, сәнғәте, тәбиғәте, күренекле шәхестәре менән таныштырыу.
Башҡортостан Республикаһының дәүләт символдары тураһында белемдәрҙе киңәйтеү.
Программала бирелгән шиғырҙарҙы ятлау, башҡортса йырҙар өйрәнеү һәм башҡарыу. Башҡортса телмәр төҙөү.
Уҡытыу предметының төп йөкмәткеһе
Тема
Сәғәт
Йөкмәтке
БЕЛЕМ КӨНӨ
6
9-сы класта үтелгәндәрҙе ҡабатлау. Ватан, тыныслыҡ, мәктәп,уҡыу тураһында текстар уҡыу дауам итә. Уҡыусыларҙың телмәрен үҫтереү өҫтөндә эш.
Башҡортостан ҡоштары
4
Башҡортостан ҡоштары, уларҙың көн итеүҙәре,һәр ҡош төрөнөң үҙенсәлекле яҡтары менән танышыу. Яҙыусы, шағирҙарҙың ҡоштар тураһында яҙған әҫәрҙәрен уҡыу. Ҡоштарға ҡарата һаҡсыл ҡараш тәрбиәләү. Ике һәм бер составлы һөйләмдәр.
Башҡорт йолалары, ғөрөф-ғәҙәттәре
5
Баш һәм эйәрсән киҫәктәр темаһын нығытыу. Башҡорт халҡының һаҡланып, быуындан-быуынға тапшырылып килгән йолалары, ғөрөф-ғәҙәттәре, әҙәп ҡағиҙәләре менән таныштырыу, улар тураһында һөйләргә өйрәтеү. Күренкле шәхестәрең фәһемле һүҙҙәре, яҙыусы, шағирҙарҙың әҫәрҙәре менән танышыу.
Башҡортостанда ҡыш
5 дәрес
Башҡортостанда ҡыш, уның билдәләре, балаларҙың ҡышҡы уйындары һәм байрамдары тураһында уҡыу. Тәбиғәтте күҙәтеү, ҡыш йәнлектәр һәм ҡоштар тормошо тураһында уҡыу, һөйләү, танышыу. Был турала уҡыусыларҙы дөрөҫ, аныҡ, тулы итеп һөйләргә өйрәтеү маҡсатын тормошҡа ашырыу өҫтөндә даими эш алып барыу.
Беҙҙең өсөн ин ҡәҙерле байрам
3 дәрес
Ҡатың-ҡыҙҙар, һөйөкле әсәйҙәр тураһында күберәк һөйләшеү күҙ уңында тотола. Ҡатың-ҡыҙҙарға карата хөрмәт, уларға иғтибарлы булыуҙы тәрбиләү төп маҡсаттарҙың береһе һанала
Һөнәрҙәр
9 дәрес
Кеше тормошонда хеҙмәтетең роле, ололарҙың һәм балаларҙың хеҙмәте, һөнәр, кәсептәрҙең күплеге, һәр кешенең үҙенә һөнәр һайлай белеүе тураһында текстар уҡыу. Был турала уҡыусылар менән әңгәмә үткәреү, экскурсияларға йөрөтөү, хеҙмәт кешеләре менән осрашыуҙар ойоштырыу. Уҡыусы хеҙмәт, һөнәр һайлау тураһында иркен аралаша алыуы, уның тураһында һөйләү алыуын маҡсат итеп ҡуйыу кәрәк.
Бигерәк йәмле йәй көндәре
3 дәрес
Бәйләнешле телмәр уҫтереү буйынса төрлө эш төрҙәре үткәреү. Йәй миҙгеле, байрамдар, һуңғы ҡыңғырау шылтырауы, йәйге ял темаһы буйынса әңгәмәләр үткәреү, текстар уҡыу. Тәбиғәткә экскурсиялар ойоштороу, уҡыусыларҙың алған тәьҫораттары буйынса эҙмә-эҙлекле итеп һөйләргә өйрәтеү.
Унынсы класс уҡыусыларының белем кимәленә талаптар:
-Художество әҫәрҙәре тасуири уҡыу.
- Уҡылған әҫәрҙәрҙе йәки уларҙың өҙөктәрен яҙма йәки телдән һөйләп биреү.
- Өйрәнелә торған әҫәр буйынса телдән һәм яҙма рәүештә фекер йөрөтөү характерындағы инша яҙыу, һорауҙарға тулы яуап биреү
- Яҙма йәки телдән сығыш яһау өсөн план төҙөү белеү.
- Үҙ аллы уҡылған әҙәби әҫәр, ҡаралған кинофильм һәм телевизион тапшырыу хаҡында баһалама бирә белеү.
- Бирелгән тема буйынса диалог теҙөү; диалогты дауам итә белеү.
- Тексты икенсе телгә тәржемә итеп һөйләү.
- 14-16 шиғырҙы яттан тасуири һөйләй белеү.
- Тексты мәғәнәүи өлөштөрге бүлеү, уларға исем биреү, план төҙөү.
- Ғәзит-журналдарҙан, китаптарҙан материал йыйып, хикәйә төҙөү.
- Әҫәрҙәң кәрәкле өлөштәрҙе һайлап ала белеү.
- Һүҙбәйләнеш, һүҙбәйләнештә эйәртеүсе һәм эйәреүсе һүҙҙәр.
- Һөйләмдең баш киҫәктәрен (эйә, хәбәр), һөйләмдең эйәрсән киҫәктәрен айыра белеү.
Уҡыу-уҡытыу программаһында планлаштырылған һөҙөмтәләрҙе үҙләштерелеүен баһалау
Класта һәм өйҙә башҡарыла торған яҙма эштәр өйрәтеү һәм тикшереү характерында була.
Уларға түбәндәгеләр инә:
башҡорт теленән төрлө типтағы, ижади характерҙағы күнегеүҙәр;
тәржемә эштәре (башҡорт теленән рус теленә һәм киреһенсә);
дәреслектәрҙәге әҙәби текстарға пландар төҙөү;
һорауҙарға яҙма яуаптар һәм иншалар;
тел һәм әҙәби материалдар буйынса аналитик һәм дөйөмләштереү тибындағы схемалар төҙөү.
Башҡорт теленең ағымдағы, сирек йәки йыл аҙағында, шулай уҡ уҡыу йылы башында инеү диктанты, ҙур темаларҙан һуң йомғаҡлау контроль эштәре үткәрелә. Ағымдағы контроль эштәр программаның өйрәнелгән материалын үҙләштереүҙе тикшереү маҡсатында уҙғарыла. Уларҙың төрө һәм үткәреү йышлығы өйрәнелә торған материалдың ҡатмарлылығынан, уҡыусыларҙың белем кимәленән сығып билдәләнә. Ағымдағы контроль эштәр өсөн уҡытыусы йә тотош дәресте, йә уның бер өлөшөн генә файҙалана ала.
Уҡыу йылы башында инеү диктанты, сирек һәм йыл аҙағында йомғаҡлау контроль эштәре мәктәп администрацияһы менән берлектә төҙөлгән график буйынса үткәрелә. Контроль эштәрҙе сиректең беренсе көнөндә һәм дүшәмбелә үткәреү тәҡдим ителмәй.
Программа материалының үҙләштереү кимәле уҡыусыларҙың дәрестәрҙә телдән биргән яуаптарына һәм яҙма эштәренә ҡарап баһалана. Бының өсөн башҡорт теленән һәр класта түбәндәге күләмдә контроль эштәр, яҙма эштәр үткәреү ҡарала.
Яҙма эштәрҙең төрҙәре:
Тикшеренеү эше – 1
Инша - 1
Башҡорт (дәүләт) телен өйрәнеү өсөн уҡыу - уҡытыу методик ҡулланмалар.
Усманова М. Г. Башҡорт теле грамматикаһы таблицаларҙа һәм схемаларҙа.
Толомбаев Х.А., Дәүләтшина М. С., Сиразетдинов З. Ә. Башҡротса өйрәнәйек. Урыҫ мәктәптәренең 5-9 –сы синыфтары өсөн башҡорт теленән электрон дәреслек. – Өфө: Мәғариф министрлығы, 2003.
Аслаев Т. Х., Атнағолова С.В. Телмәр үҫтереү буйынса сюжетлы картиналар.-Өфө:Китап, 1996.
Башҡорт әҙәбиәте буйынса аудио-видеоәсбап.- Өфө: Башҡортостан Республикаһының Мәғариф министрлығы. 2005.
Башҡорт теле грамматикаһы таблицаларҙа. Фонетика. Морфология. - Башҡортостандың бәләкәй даһийы. Өфө : «Эдвис» уҡытыу – методика үҙәге, 2008.
Материаль-техник ҡулланмалар.
телевизор;
компьютер;
DVD-проигрыватель.
Төп һәм өҫтәлмә әҙәбиәт.
Ғәбитова З.М. Телмәр үҫтереү дәрестәре. – Өфө: Китап, 2009.
Башҡортса – русса мәҡәлдәр һәм әйтемдәр һүҙлеге. – Өфө: Китап, 1994.
Әүбәкирова З.Ф., Әүбәкирова Х.E., Дилмөхәмәтов М.И. Мин башҡортса уҡыйым – Өфө: Китап, 2007.
Башҡорт теле таблицаларҙа, схемаларҙа hәм ҡағиҙәләрҙә. Әүбәкирова З.Ф.– Өфө, 2006.
Тел төҙәткестәр, тиҙәйткестәр, һанамыштар. Төҙөүселәр: Иҫәнғолова Ә.Ф., Дәүләтҡолова Г.Ш. – Өфө: Эшлекле династия, 2008.
Журналдар «Башҡортостан уҡытыусыһы», «Аҡбуҙат», «Аманат».
Ял минуттары өсөн күнегеүҙәр. Методик ҡулланма. Төҙөүселәр: Иҫәнғолова Ә.Ф., Дәүләтҡолова Г.Ш. – Өфө: Эшлекле династия, 2008.
Башҡорт теленән изложение текстары йыйынтығы.
М. Ғ. Усманова. Башҡортса русса – синонимдар һүҙлеге. - Өфө : Китап, 2010.
Саяхова Л. Г., Ураксин З. Г., Хасанова Д. М. Русско - башкирский иллюстрированный тематический словарь. Уфа: Китап, 1998.
Башкирско-русский, русско-башкирский. Учебный словарь. Усманова М.Г., Саяхова Л.Г., Киньягулова З.И.-Уфа, 2006.
Башҡорт теле һәм әҙәбиәтенән традицион булмаған дәрестәр. // Баһауетдинова М.И, Йәғәфәрова Ғ.Н., Өфө, Информреклама, 2003.
Аңлатма яҙыу
Уҡытыу рус телендә алып барылған мәктәптәрҙең 10 - сы класы өсөн башҡорт (дәүләт) теленән эш программаһы.
Эш программаһы 34 сәғәткә бүленгән (аҙнаға 1 сәғәт), шул иҫәптән контроль эштәр өсөн – 2.
Төҙөүсеһе: Әһлиуллина Ғәзимә Ғәзизйән ҡыҙы.
Дәреслек:Усманова М.Ғ., Ғәбитова З.М. Башҡорт теле: Уҡытыу рус телендә алып барылған мәктәптәрҙең 10-11-се класс уҡыусылары өсөн дәреслек. - Өфө: Китап,2010.
Программа кимәле: базис.
Уҡытыусының тел буйынса уҡыу-уҡытыу методик комплекты:
Ғәбитова З. М., Толомбаев Х. А. Урыҫ мәктәптәрендә башҡорт телен уҡытыуҙы ойоштороу буйынса методик кәңәштәр. – Өфө: Башҡортостан, 2006.
Уҡытыу рус телендә алып барылған мәктәптәрҙә башҡорт (дәүләт) теле буйынса уҡыусыларҙың телмәр үҫтереүенә, яҙма эштәренә, дәфтәр тотоуҙарына һәм яҙма эштәр үткәреүгә берҙәм талаптар. (Протокол №1, 2011 йыл).
Уҡыусылар өсөн тел буйынса уҡыу-уҡытыу методик комплекты:
Толомбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 10-11-се класс уҡыусылары өсөн дәреслек. - Өфө: Китап,2010.
Программа үҙенсәлектәренең характеристикаһы: Эш программаһы Башҡортостан Республикаһы Мәғариф министрлығы тарафынан раҫланған “Башҡорт теленән программа” (Уҡытыу рус телендә алып барылған мәктәптәрҙең I-XI кластары өсөн) нигеҙендә төҙөлдө. Төҙөүселәре: Толомбаев Х.А., Дәүләтшина М.С., Ғәбитова З.М., Усманова М.Г. - Ижевск: Книгоград, 2008.
Башҡортостан Мәғариф министрлығы тарафынан тәҡдим ителгән программа “119 - сы урта дөйөм белем биреү мәктәбе” муниципаль бюджет дөйөм белем биреү учреждениеһының “Уҡыу планы”на ярашлы рәүештә тормошҡа ашырыла.
Был эш программаһында федераль һәм республика закондары талаптары тормошҡа ашырыла
«Рәсәй Федерацияһы халыҡтары телдәре тураһында» Законы, Рәсәй Федерацияһының «Мәғариф тураһында» Законы, «Башҡортостан Республикаһы халыҡтары телдәре тураһында» Законы, Башҡортостан Республикаһының «Мәғариф тураһында» Законы.
Программаның йөкмәткеһе 3 йүнәлештә төҙөлгән
Программа башҡорт телен өс йүнәлештә – телмәр эшмәкәрлеген формалаштырыу, телдең системаһын (фонетика, лексика, орфография, орфоэпия, грамматика, пунктуация) өйрәнеү, бәйләнешле текст менән эшләргә өйрәтеүҙе күҙ уңында тота. Шулай уҡ унда милли тәрбиә тураһында ла мәсьәлә күтәрелә.
- балаларҙы һөйләшергә һәм бәйләнешле текст менән эшләргә өйрәтеү үҙәк бурыс.
- тел менән әҙәби материалдары бергә ҡушып өйрәнелә (интеграция).
- лингвистик һәм әҙәби күренештәр, уҡыу материалы нигеҙендә, практик ҡулланыу маҡсатынан сығып өйрәнелә (коммуникатив йүнәлеш).
Маҡсаттар һәм бурыстар:
- Балаларҙың һүҙлек запасын арттырыу, шул һүҙҙәрҙе телмәрҙә ҡулланыу күнекмәләрен әүҙемләштереү.
- Бәләкәй кластарҙа үҙләштерелгән диалогик, монологик телмәр күнекмәләрен камиллаштырыу.
- Грамматик материалды үҙләштереү, уны дөрөҫ файҙаланып, бәйләнешле һөйләү, яҙыу күнекмәләрен артабан үҫтереү.
- Текст менән эшләү күнекмәләрен үҫтереү.
- Телде өйрәнеү барышында башҡорт халҡының мәҙәниәте, тарихы, сәнғәте, тәбиғәте, күренекле шәхестәре менән таныштырыу.
- Башҡортостан Республикаһының дәүләт символдарытураһында белемдәрҙе киңәйтеү.
- Программала бирелгән шиғырҙарҙы ятлау, башҡортса йырҙар өйрәнеү һәм башҡарыу. Башҡортса телмәр төҙөү.
Оставьте свой комментарий:
Комментарии:↓ Показать еще коментарии ↓


c: text/html

text:
Раил Сарбаев: Волокита өсөн талап ҡаты буласаҡ
2010 йылдың 21 апрелендә Башҡортостан Хөкүмәте Премьер-министры Раил Сарбаев республиканың айырым райондары башлыҡтары менән кәңәшмә уҙғарҙы. Премьер-министр ауыл уҡытыусыларына торлаҡ һәм коммуналь хеҙмәтләндереүгә түләү буйынса компенсация өсөн бурыстарҙы ҡайтарыу ваҡытында үтәлмәүенә күрһәтте.
Был проблема март аҙағында БЮТ каналы тапшырыуҙарының береһендә ҡуҙғатылғайны. Льготалар күләме айына уртаса 177,9 һумдан 711,2 һумға тиклем, йәғни 4 тапҡырға арттырылған, уны алыусылар һаны ла 46111 кешенән 48918 кешегә артҡан.
Социаль ярҙам күләмен арттырыуға муниципалитеттар әҙер булмай сыҡты. Педагогтарға бурыс йыл буйына йыйылды һәм 292,2 миллион һумға тиклем барып етте.
БР Хөкүмәте Премьер-министры Раил Сарбаев шул саҡта, бурысты бер нисә аҙна эсендә бөтөрөргә кәрәк, тип белдерҙе. Финанс министрлығына муниципалитеттарға республика бюджетынан тап ошо маҡсаттарға финанс средстволары бүлергә ҡушылды. Бында Раил Сарбаев, йөкләмәләр буйынса ағымдағы түләүҙәрҙе урындағы власть органдары үҙ аллы һәм ваҡытында үтәргә тейеш, тип һыҙыҡ өҫтөнә алды. Ул, Хөкүмәттә был мәсьәлә айырым контролдә тотоласаҡ, тип иҫкәртте.
Бөтә муниципалитеттар ҙа тиерлек уҡытыусылар алдындағы бурыстарын ҡапланы. Ҡалған бурыстың дөйөм суммаһы — 47,9 миллион һум.
Апрель уртаһына түбәндәге райондарҙа бурыс ҡапланмаған әле – Әлшәй, Архангел, Ауырғазы, Балаҡатай, Благовар, Бүздәк, Борай, Ғафури, Йәрмәкәй, Ҡалтасы, Ҡырмыҫҡалы, Көйөргәҙе, Мәсетле, Миәкә, Салауат, Тәтешле, Өфө, Учалы, Шишмә, Шаран, Яңауыл. Телгә алынған муниципаль берәмектәрҙә әлеге ваҡытта кредитор бурысын ентекле инвентаризациялау бара.
— Аҡса барыһына ла барып етте, ә бурысты ҡаплау урындағы хакимиәттәрҙең ығышлығы арҡаһында тотҡарлана, — тине Премьер. – Һеҙҙә исемлектәрҙе аныҡлау сиктән тыш оҙаҡ бара!
Раил Сарбаев, был мәсьәләлә волокита өсөн талап бик ҡаты буласаҡ, тип иҫкәртте. 1 майға тиклем бөтә уҡытыусылар закон буйынса тейешле аҡсаны алып бөтөргә тейеш.
— Әгәр һеҙ оҙаҡ һуҙылаһығыҙ һәм халыҡтың проблемаларын ваҡытында хәл итмәйһегеҙ икән, үҙегеҙгә үҙегеҙ ҡаршы кәйеф тыуҙыраһығыҙ. Быға юл ҡуйырға ярамай! Һеҙ үҙ эшегеҙҙе тилбер, оҫта һәм профессиональ башҡарырға тейешһегеҙ, — тип һүҙен йомғаҡланы БР Хөкүмәте Премьер-министры Раил Сарбаев.

robotstxt: allowed

filter: keep


text:
Өфөгә илебеҙҙән аспиранттар һәм ғалимдар йыйылды
Өфө дәүләт авиация техник университетында аспирант һәм йәш ғалимдарҙың “Фән һәм техниканың актуаль мәсьәләләре” V бөтә Рәсәй ҡышҡы мәктәп-семинары асылды. Был сараның «У.М.Н.И.К.-Башҡортостан 2010» бөтә Рәсәй конференция-конкурсы этаптарының береһе булыуын билдәләргә кәрәк. Фәнни форумда ҡатнашыуға баш ҡалаға илебеҙҙән 150-ләп тикшеренеүсе йыйылған. Инновацион эшмәкәрлек аша үҙ аллы үҫешергә ынтылған йәш ғалимдарҙы табыу, йәштәрҙең фәнни-техник инновацион эшмәкәрлектә күпләп ҡатнашыуын булдырыу программаның төп маҡсаты иҫәпләнә.
"Башинформ" агентлығына ӨДАТУ-нан хәбәр итеүҙәренсә, мәктәп-семинар эше алты фәнни секцияларҙа үтә: мәғлүмәт технологиялары; химия, яңы материалдар, химик технологиялар; машиналар төҙөү, электроника, приборҙар төҙөү; иҡтисади һәм социаль системаларҙа идара итеү; иҡтисади үҫештең теоретик и практик мәсьәләләре; тәбиғәт фәндәре.
20 февралдә форумға йомғаҡ яһаласаҡ.


text:
Октябрьскийҙың 11 йәш ғаиләһе торлаҡ шарттарын яҡшыртыуға субсидиялар аласаҡ
Октябрьский хакимиәтендә 2011—2015 йылдарға «Торлаҡ» федераль маҡсатлы программаһының «Йәш ғаиләләрҙе торлаҡ менән тәьмин итеү» ярҙамсы программаһын тормошҡа ашырыу сиктәрендә торлаҡ шарттарын яҡшыртыуға субсидиялар алыуға сертификаттар тапшырыу тантанаһы үтте. Сертификаттарҙы 11 йәш ғаилә алды.
— Субсидиялар алыуға сертификаттар тапшырыу — йыл һайын үткәрелеүсе процедура, ул беҙҙең ҡалала ғына түгел, бөтә республикала, бөтә илдә үтә, — тип билдәләне Октябрьский ҡалаһы ҡала округы хакимиәте башлығы Сергей Молчанов. — Октябрьскийҙа ағымдағы йылда — 48, ә программа тормошҡа ашырыла башлағандан алып 220-нән ашыу йәш ғаилә ярҙам алды.
Сергей Молчанов тантанаға килгәндәргә ҡала округының социаль өлкәһен үҫтереү перспективалары — балалар баҡсалары, перинаталь үҙәк төҙөү, поликлиникаларҙы модернизациялау тураһында һөйләне, ололар һәм балаларҙы яҡын арала өй туйлауҙары менән ҡотланы.
Дөйөм алғанда йәш ғаиләләр алты миллион һумдан ашыу аҡса аласаҡ. Субсидияның минималь суммаһы — 361620 һум, иң күбе 774900 һум тәшкил итәсәк. Сертификат хужалары был аҡсаны фатир һатып алғанда беренсе иғәнә итеп, йорт төҙөүҙә йәки торлаҡ майҙанын киңәйтеүгә ҡуллана аласаҡ.


text:
Фото:
Башҡортостан менән Федераль финанс-бюджет күҙәтеүе хеҙмәте араһында килешеп эш итеү тураһындағы килешеүгә ҡул ҡуйылды
Фото:
7 декабрҙә Башҡортостан Президенты Рөстәм Хәмитов Федераль финанс-бюджет күҙәтеүе хеҙмәте етәксеһе Сергей Павленко менән осрашты.
Осрашыу барышында Башҡортостан менән федераль учреждение араһында республикала финанс контролде ойоштороу һәм тормошҡа ашырыу тәртибе стандарттарын ҡулланыу тураһындағы килешеүгә ҡул ҡуйылды, шулай уҡ килешеп эш итеү буйынса пландар тикшерелде, тип хәбәр иттеләр республика башлығының матбуғат хеҙмәтенән.
— Өс ай элек башлаған эште дауам итәбеҙ. Килешеүҙәр әҙер, уларға ҡул ҡуйырға ла әҙербеҙ. Бергәләп бындай ҙур эш башлауыбыҙ – яҡшы эш, — тип һыҙыҡ өҫтөнә алды Рөстәм Хәмитов.
Сергей Павленко һүҙҙәренсә, «әлеге ауыр осорҙа төбәк һәм федераль структураларҙың үҙ-ара килешеп эш итеүе бик мөһим, айырыуса дәүләт финанс контроленең интеграцияланған системаһын булдырыу йәһәтенән».
— Был өлкәлә барыһы ла ябай түгел, һәм күпселек етешһеҙлектәребеҙ төбәк контроль органдары, төбәк хакимиәттәре, республика етәкселеге менән бәйләнеш булмауы айҡанлы килеп тыуа. Шуға күрә әлеге килешеү бындай системаны булдырыу өсөн ныҡлы нигеҙ буласаҡ, — тине Федераль финанс-бюджет күҙәтеүе хеҙмәте етәксеһе журналистарға интервьюһында.
Осрашыуҙа был эшкә йәмғиәт институттарын йәлеп итеү кәрәклеге хаҡында ла һүҙ барҙы.
— Кешеләр беҙҙең нимәләр эшләгәнде белеп кенә ҡалмай, пландарҙы ла ҡуша тикшерһен, үҙ тәҡдимдәрен дә индерһен. Был бик мөһим, тип иҫәпләйбеҙ. Республика халҡы, ил граждандары илдә булған мәсьәләләрҙе хәл итеп булыуын һәм дәүләт органдарының граждандар мәнфәғәттәренән сығып эш итеүен белергә тейеш, — тип һыҙыҡ өҫтөнә алды Сергей Павленко.
Ул шулай уҡ килешеүҙең нимәләрҙе күҙ уңында тотоуы хаҡында һөйләне.
— Беренсенән – был планлаштырыу кимәлендә килешеп эш итеү, был осраҡта федераль һәм республика структуралары бергә пландар төҙөй, әммә һәр ҡайһыһы үҙ йүнәлешендә. Икенсенән – был республикалағы хәлдәрҙең торошо тураһында берҙәм доклад булдырыу: финанслауҙың федераль секторында, финанслауҙың республика секторында. Өсөнсөнән – кемдең нимә эшләгәне аңлайышлы булһын өсөн эшмәкәрлектең берҙәм стандарттары буйынса эшләү. Дүртенсенән – бюджет средстволары менән эш итеү өлкәһендә республика һәм федераль структура етәкселәре эшмәкәрлегенә баһа биреү критерийҙарын булдырыу.
Төбәктәргә хоҡуҡтарҙы бүлеп биреү мәсьәләһенә килгәндә, Сергей Павленко былай тине: «Был беҙҙең килешеүгә ҙур әһәмиәт бирә, сөнки федерациялар, тапшырылған хоҡуҡтарҙы тәьмин итеү өсөн төбәктәргә средстволар бүлеп, үҙ контролен һаҡлап ҡалырға тырышасаҡ».
— Юридик йәһәттән был бик сетерекле мәсьәлә. Шуға күрә был йүнәлештә айырыуса әүҙем эшләргә һөйләштек, — тип хәбәр итте Федераль финанс-бюджет күҙәтеүе хеҙмәте етәксеһе.
— Шул уҡ ваҡытта беҙ муниципалитеттар кимәлендә тормошҡа ашырылған программалар хаҡында һөйләштек. Был торлаҡ фонды тарафынан үткәрелгән капиталь ремонт, ҡала юлдары һәм ихаталарҙы төҙөкләндереү. Был мәсьәләләр айырыуса иғибар талап итә. Һәм был – Федерация менән республиканың берлектәге эше, шуға күрә быны бергә контролдә тотасаҡбыҙ, — тип һыҙыҡ өҫтөнә алды Сергей Павленко.


text:
Өфөлә прозаик һәм публицист Рәшит Солтангәрәевтың хәтер кисәһе уҙа
ӨФӨ, 2016 йыл, 26 февраль. /«Башинформ» мәғлүмәт агентлығы, Ләйлә Аралбаева/.
26 февралдә Өфөлә күренекле прозаик һәм публицист Рәшит Солтангәрәевты иҫкә алалар. Әхмәтзәки Вәлиди исемендәге Милли китапхананың башҡорт әҙәбиәте һәм тыуған яҡты өйрәнеү бүлегендә яҙыусының тыуыуына 80 йыл тулыуға арналған хәтер кисәһе уҙғарыла. Сарала шағирҙар, яҙыусылар, китап уҡыусылар ҡатнаша.
Рәшит Солтангәрәев (1935-2000) — 20-нән ашыу китап авторы. Уның әҫәрҙәре рус, татар, үзбәк, сыуаш, ҡаҙаҡ һәм башҡа телдәргә тәржемә ителгән. Радио һәм телевидение буйынса республика комитеты студияһы мөхәррире, «Совет Башҡортостаны» гәзитендә әҙәби хеҙмәткәр, әҙәбиәт бүлеге мөдире, Яҙыусылар союзында әҙәби консультант, «Ағиҙел» журналында бүлек мөдире булып эшләгән. 1978 йылда «Йылы ямғыр» һәм «Нефтселәр юлынан» китаптары өсөн Салауат Юлаев исемендәге республика премияһына лайыҡ булған.


text:
Башҡортостан делегацияһы Голландияға юлланды
Башҡортостан делегацияһы Голландиялағы «Nation Branding & Investment Expo 2012» форумында ҡатнашасаҡ. Республиканың иҡтисади үҫеш министры урынбаҫары Флүр Әсәҙуллин һәм БР Сауҙа-сәнәғәт палатаһының тышҡы иҡтисади бәйләнештәр департаменты директоры Элина Биккинина кисә Нидерландия Короллегенә юлланды.
Инвестицион хеҙмәттәшлек булдырыуҙы маҡсат итеп алған визит 5 марттан 9-ына тиклем дауам итәсәк. БР Иҡтисади үҫеш министрлығында хәбәр итеүҙәренсә, агросәнәғәт комплексы объекттарына барыу, потенциаль инвесторҙар, фондтар, банктар һәм дәүләттең башҡа рәсми кешеләре менән һөйләшеүҙәр үткәреү, нидерланд эшҡыуарҙары менән диалог, атап әйткәндә, «Индустрия нанотехнологиялары» конференцияһында ҡатнашыу планлаштырылған.
Белешмә өсөн. Голландия — кәрлә дәүләттәрҙе иҫәпкә алмағанда, Европалағы халыҡ иң тығыҙ йәшәгән ил. Халыҡ иҫәбе – 16,7 миллион самаһы кеше. Машиналар эшләү, электроника, нефть химияһы, авиа- һәм суднолар төҙөү, еңел сәнәғәт, агросәнәғәт өлкәһе ныҡ үҫешкән.


text:
Төбәктең 19 районында урман янғыны хәүефе арҡаһында ғәҙәттән тыш хәл режимы индерелгән
Башҡортостандың 19 районында урман янғыны хәүефе арҡаһында ғәҙәттән тыш хәл режимы индерелгән. Республика Хөкүмәтенең тейешле бойороғона ҡул ҡуйылған.
Төбәктең Әбйәлил, Асҡын, Баймаҡ, Балаҡатай, Белорет, Бөрйән, Ғафури, Дыуан, Ейәнсура, Йылайыр, Ишембай, Ҡариҙел, Ҡыйғы, Күгәрсен, Мәсетле, Нуриман, Салауат, Учалы һәм Хәйбулла райондарында һуңғы ваҡытта урман янғындары буйынса киҫкен хәл күҙәтелә.
Шулай итеп, һуңғы ике тәүлектә генә төбәктә 79 гектар майҙан уттан зыян күргән.
Әлеге ваҡытта Ейәнсура, Күгәрсен һәм Бөрйән райондарында дүрт урман янғыны һүндерелмәгән, уларҙың дөйөм майҙаны 15,6 гектар тәшкил итә. Уларҙың икәүһе әлегә таралыуҙан туҡтатылған, тип хәбәр иттеләр БР Урман хужалығы министрлығының матбуғат хеҙмәтенән.
Ведомствонан хәбәр итеүҙәренсә, ғәҙәттән тыш хәл режимы әлеге райондарҙа 2012 йылдың 14 июлендә индерелгән айырым янғынға ҡаршы режим саралары комплексын нығытыуҙы күҙ уңында тота.
Башҡортостандың Урман хужалығы министрлығына урман янғындарын һүндереүгә көстәр һәм средстволар әҙерләргә, шулай уҡ уттан зыян күргән урман культураларын иҫәпкә алырға ҡушылды. Республиканың Тәбиғәттән файҙаланыу һәм экология министрлығына күрһәтелгән райондарҙа ғәҙәттән тыш хәл режимы индерелгән осорҙа һунар итеүҙе тыйыу мөмкинлектәрен тикшереү, шулай уҡ республика кимәлендәге айырыуса һаҡланған тәбиғәт территорияларында янғын хәүефһеҙлеген тәьмин итеү бурысы йөкмәтелде.
Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығына федераль кимәлдәге ҡурсаулыҡтарҙа һәм милли парктарҙа янғын хәүефһеҙлеген тәьмин итергә ҡушылды.
Муниципаль райондар хакимиәттәре урман янғындарын һүндереүҙе ойоштороу буйынса оператив штабтар булдырырға, урман хужалыҡтарына һәм БР Урман хужалығы ҡарамағында булған дәүләт унитар предприятиеларына ярҙам күрһәтергә тейеш.
Бынан тыш, Рәсәй Ғәҙәттән тыш хәлдәр министрлығының Башҡортостан буйынса Баш идаралығына ауылдарға һәм иҡтисад объекттарына хәүеф янағанда урман янғындарын һүндереү өсөн оператив төркөмдәр ойошторорға тәҡдим ителде.
БР Урман хужалығының матбуғат хеҙмәтенән хәбәр итеүҙәренсә, янғын хәүефе миҙгеле башланғандан алып Башҡортостанда йәмғеһе 166 урман янғыны теркәлгән, уларҙан 880 гектар майҙан зыян күргән.


text:
Төбәктә был аҙнала ҡырау төшөүе көтөлә, ял көндәренә йылытасаҡ
ӨФӨ, 2014 йыл, 8 сентябрь. /«Башинформ» мәғлүмәт агентлығы, Гөлфиә Акулова/.
Башҡортостанда был аҙнала йылы һәм ҡоро һауа торошо көтөлә. Рәсәй Гидрометеорология үҙәгенең мәғлүмәттәренә ярашлы, 8 сентябрҙән алып 12-нә тиклем республика территорияһында яуым-төшөм көтөлмәй.
Дүшәмбе, 8 сентябрҙә, һауа температураһы артабанғы көндәрҙә 19-20 градусҡа тиклем йылытып 15 градус тәшкил итәсәк. Ел – төньяҡ, төньяҡ-көнсығыштан көньяҡҡа күсеүсән.
9-10 сентябрҙә метеорологтар республика райондарында ҡырау төшөүен күҙаллай, был көндәрҙә төндә һауа температураһы нуль билдәһенән төшәсәк һәм минус биш градус тәшкил итәсәк.
13 һәм 14 сентябрҙә бер аҙ ямғыр яуыуы ихтимал, көндөҙгө һауа температураһы 20 градусҡа тиклем күтәреләсәк, төндә шулай уҡ йылытасаҡ – 7-9 градусҡа тиклем.


text:
Баш ҡалала бер юлы дүрт мәктәп төҙөлә
ӨФӨ, 2016 йыл, 8 июнь. /«Башинформ» мәғлүмәт агентлығы, Ольга Мортазина/.
Өфөлә бер юлы дүрт мәктәп төҙөлә. Был хаҡта Өфө хакимиәтендә үткән брифингта Ирек Ялалов хәбәр итте. Инорс-4 биҫтәһендә дөйөм белем биреү үҙәге төҙөлә башлаған, уның составына 1650 урынлыҡ мәктәп инә. Колгуев биҫтәһендә — 550, Нуғай ауылында — 825, Дим районында 850 урынға иҫәпләнгән мәктәп һалына. Сипайлово биҫтәһендә 230 урынлыҡ балалар баҡсаһы инвестор иҫәбенә төҙөлә. Артабан ул муниципаль милеккә тапшырыла, тип хәбәр итте ҡала хакимиәте башлығы.


text:
Швейцария Илсеһе Вальтер Гигер Башҡортостандың инвестицион мөмкинлектәре менән таныша
БР Сәнәғәт, инвестиция һәм инновация сәйәсәте министрлығында үткән Швейцарии делегацияһы менән осрашыу Башҡортостандың ике яҡлы хеҙмәттәшлек потенциалына һәм инвестицион мөмкинлектәренә арналды.
Хәбәр итеүебеҙсә, Швейцарияның Рәсәйҙәге Ғәҙәттән тыш һәм Тулы хоҡуҡлы Илсеһе Вальтер Гигер етәкселегендәге Швейцария Конфедерацияһы делегацияһы әлеге ваҡытта Өфөлә. Ҡунаҡтар өсөн бер нисә рәсми һәм эшлекле осрашыуҙар, шул иҫәптән республика етәкселеге менән һөйләшеүҙәр ойошторолдо.
Ведомство башлығы, вице-премьер Юрий Пустовгаров делегация ағзаларын төбәк иҡтисады структураһы менән таныштырҙы, уның көслө һәм йомшаҡ урындарын атаны, өҫтөнлөктәрҙе һәм проблемаларҙы билдәләне. Гигер әфәнде, үҙ яғынан, сағыштырыу юҫығында Швейцария иҡтисады тураһында һөйләне. Был Көнбайыш Европа иле майҙаны буйынса Башҡортостандан өс тапҡырға бәләкәйерәк һәм уның үҙ тәбиғи ресурстары ла юҡ. Шул уҡ ваҡытта ул көслө иҡтисады менән айырылып тора, уның нигеҙе – бәләкәй һәм урта бизнес һәм әүҙем тышҡы иҡтисади эшмәкәрлек.
— Көрсөк беҙгә лә ҡағылды, ләкин беҙгә уның йоғонтоһо башҡа күп илдәргә ҡарағанда күпкә аҙыраҡ булды, — тине дипломат, — сөнки беҙҙең предприятиеларҙың 90 проценты – бәләкәй һәм урта, ә улар һығылмалыраҡ һәм баҙар үҙгәрештәренә еңел яраҡлаша.
Швейцарияның икенсе спецификаһы – уның донъя иҡтисадына ныҡлы интеграцияһы.
— Ресурстар буйынса беҙ бик ярлы ил, ә беҙ булдырған байлыҡтың нигеҙе – халыҡтың эш һөйөүсәнлеген файҙалана белеүҙә, сәйәси тотороҡлолоҡта һәм донъя иҡтисадына яраҡлаша алыуҙа, — тип билдәләне Гигер әфәнде. – Тышҡы иҡтисад – Швейцария дәүләтенең нигеҙе.
Йылына Швейцария 180 миллиард швейцар франкыһы суммаһына продукция сығара (бер швейцар франкы 1,1 АҠШ долларына тиң), ә 160 миллиардлыҡ индерә.
Яҡтар үҙ компанияларына потенциаль партнерҙар эҙләп табыуға булышлыҡ итергә килеште.
Һөйләшеүҙәр тамамланғас, ҡунаҡтар Башҡортостандың ғына түгел, шулай уҡ Рәсәйҙең аграр секторының иң яҡшы предприятиеларының береһе — «Алексеевка» совхозына юлланды.


text:
Рәсәй Ғәҙәттән тыш хәлдәр министрлығы журналистарҙы «Батырлыҡ йондоҙлоғо» фестиваленә саҡыра
Рәсәй Ғәҙәттән тыш хәлдәр министрлығының «Батырлыҡ йондоҙлоғо» фестивале сиктәрендә журналистарҙың эштәрен ҡабул итеү башланды. Улар 5 октябргә тиклем республика бүлексәһендә ҡабул ителә. Фестиваль профессиональ ҡотҡарыусыларҙы һәм штаттан тыш хәлдәрҙә ҡаһарманлыҡ һәм батырлыҡ күрһәткән ябай кешеләрҙе йыя.
— Журналистар һәм фоторепортерҙар конкурсына йомғаҡ өс этапта (субъект, төбәк һәм федераль кимәлдәрҙә) яһаласаҡ, — тип хәбәр итте Рәсәй Ғәҙәттән тыш хәлдәр министрлығының БР буйынса Баш идаралығы матбуғат хеҙмәте хеҙмәткәре Марат Борханов. – Фестиваль тураһында положение менән Рәсәй Ғәҙәттән тыш хәлдәр министрлығы порталында һәм министрлыҡтың Башҡортостан буйынса Баш идаралығы сайтында танышырға була.
«Батырлыҡ йондоҙлоғо-2011» фестивалендә төбәк конкурсы һөҙөмтәләре буйынса Волга буйы федераль округында Башҡортостан Радиоһы, БЮТ телеканалы һәм «Вести — Башкортостан» тапшырыуы хәбәрселәре призлы урындар яулағайны, тип иҫкә төшөрә Рәсәй Ғәҙәттән тыш хәлдәр министрлығының БР буйынса Баш идаралығы.


text:
Өфө VI Ҡышҡы халыҡ-ара балалар уйындарында ҡатнашыусыларҙы ҡабул итергә әҙер
— Өфө VI Ҡышҡы халыҡ-ара балалар уйындарына ҙур яуаплылыҡ менән әҙерләнә һәм бөгөндән үк сарала ҡатнашасаҡ спортсыларҙы ҡабул итергә әҙер! – тине Халыҡ-ара балалар уйындары комитетының генераль секретары Ричард Смит Мәскәүҙә, Башҡортостандың Рәсәй Президенты ҡармағындағы Тулы хоҡуҡлы вәкиллегендә үткән федераль киң мәғлүмәт саралары ҡатнашлығындағы матбуғат конференцияһында.
«Халыҡ-ара балалар уйындары комитеты президенты Торстен Раш етәкселегендәге техник комиссия составында беҙ ярыштар үтәсәк дүрт спорт объектын ҡарап сыҡтыҡ һәм уларҙың Уйындарҙы ҡабул итергә әҙер булыуына инандыҡ», — тип өҫтәне Ричард Смит.
Халыҡ-ара балалар уйындарының Өфөләге Дирекцияһы етәксеһе Сергей Степанов бындай мөһим спорт форумын ҡабул итеү республика өсөн оло хөрмәт булыуын билдәләне. Ярыштарҙан тыш, балаларҙы ҡыҙыҡлы күңел асыу программаһы көтә, тип иҫкә төшөрҙө ул. Спортсылар йәшәйәсәк «Йәшел сауҡалыҡ» шифаханаһында йәштәр өсөн дискотека, төрлө уйындар ойоштороласаҡ, тренажер залы, бассейн һәм һырғалаҡ эшләйәсәк.
БР йәштәр сәйәсәте һәм спорт министры Андрей Иванюта билдәләүенсә, донъяның төрлө илдәренән йәштәр ҡатнашлығындағы бындай спорт саралары уларҙы берләштереүгә булышлыҡ итә. Был Уйындар 12-15 йәшлек үҫмерҙәргә дуҫлашып, артабан да аралашып йәшәргә мөмкинселек бирәсәк.
Матбуғат конференцияһында РФ Дәүләт Думаһы депутаты Рима Баталова ла ҡатнашты. «Был Уйындарҙа тамашасы булараҡ һаулыҡ мөмкинлектәре сикләнгән балалар ҙа ҡатнашырға тейеш. Улар өсөн дә тиҫтерҙәренең уйынын ҡарау ҡыҙыҡлы буласаҡ», — тип билдәләне күп тапҡыр Паралимпия уйындары чемпионы.
VI Ҡышҡы халыҡ-ара балалар уйындарында ете спорт төрө ҡаралған. Ярыштарҙа Рәсәйҙең 30 ҡалаһынан һәм донъяның 20 иленән йәмғеһе 800-гә яҡын спортсы ҡатнашасаҡ. 2013 йылғы Халыҡ-ара балалар уйындары башланыуға бер айҙан аҙ ғына ашыуыраҡ ваҡыт ҡалды.


text:
Фото:
Торлаҡты кредитҡа биреү күләме буйынса Башҡортостан Волга буйы Федераль округында лидерлыҡ итә
Фото:
Башҡортостан Волга буйы Федераль округында торлаҡты кредитҡа биреү күләме буйынса лидерлыҡ итә. 2013 йылдың ғинуар-ноябрендә республикала 33 445 миллион һумлыҡ 32 426 торлаҡ заемы бирелгән, тиелә Рәсәй Банкы сайтындағы материалдарҙа. Икенсе урында – Татарстан: 33 191 миллион һумлыҡ 30 317 торлаҡ кредиты.
Шул арала ипотека кредиты буйынса Башҡортостан (29 216 миллион һумлыҡ 23 231 кредит) беренселекте Татарстанға (32 415 миллион һумлыҡ 29 145 кредит) бирә. Башҡортостанда ипотека заемдарының дөйөм күләме 2012 йылғы күрһәткестәр менән сағыштырғанда 37,4 процентҡа үҫкән. Шул уҡ ваҡытта Башҡортостанда – һумлыҡ ипотека кредиттары буйында уртаса билдәләнгән ставка Волга буйы федераль округында иң юғары: йылына 12,9 процент.
«Башинформ» мәғлүмәт агентлығына БР Милли банкынан хәбәр итеүҙәренсә, торлаҡты кредитҡа биреү республика баҙарында төп ролде ғәҙәттәгесә Рәсәй Һаҡлыҡ банкы һәм Уралсиб уйнай. Төбәктә дәүләт ҡатнашлығындағы башҡа банктар ҙа күбәйҙе: ВТБ 24 һәм Газпромбанк. Ипотека йүнәлешен шулай уҡ республика банктары әүҙем үҫтерә, иң тәүҙә «Мой Банк. Ипотека» һәм Инвесткапиталбанк. Һанап үтелгән кредит биреү ойошмаларында ипотека кредиты буйынса ставкалар йылына 12 проценттан 15-кә тиклем ҙурлыҡта үҙгәрә.
Рәсәйҙең башҡа төбәктәрендәге кеүек Башҡортостандың йәш уҡытыусылары һәм ғалимдары йылына 8,5 процент ставкалы махсус ипотека продукттары менән ҡуллана ала. Республика территорияһында бындай мөмкинлекте «Мособлбанк» һәм «Локо-банк» асыҡ акционерҙар йәмғиәттәре бирә.
Яҡын ваҡытта Башҡортостанда, республика Хөкүмәте тарафынан булдырылған, торлаҡ төҙөлөшөнә һаҡлап йыйған аҡсалар системаһын файҙаланып торлаҡ төҙөүҙе финанслау буйынса республика пилот проекты бойомға ашырыла башлаясаҡ. Яңы механизмдың асылы – торлаҡ алырға аҡса йыйыусы граждандар бюджет субсидиялары һәм ҡиммәт булмаған кредиттар менән файҙалана аласаҡ.
Республиканың Милли банкында, яңы проект халыҡтың түләүгә һәләтле ихтыяжын булдырасаҡ, ә төҙөлөшкә һаҡлап йыйған аҡсалар системаһында ҡатнашыусылар өсөн кредит буйынса процент ставкаһы йылына 6-7 процентҡа тиклем кәмейәсәк, тип иҫәпләйҙәр.


text:
Фото:
Өфөлә МЕГА асылды
Фото:
Кисә кискеһен Өфөлә МЕГА ғаилә сауҙа үҙәген асыу тантанаһы үте. Был ваҡиға Башҡортостандың баш ҡалаһы халҡы өсөн Яңы йыл бүләге кеүек булды.
«МЕГА йондоҙҙар ҡабыҙа» байрамына абруйлы ҡунаҡтар саҡырылғайны. Улар араһында Дәүләт Думаһы депутаты статусында килгән Павел Качкаев, Өфө ҡалаһы ҡала округы хакимиәте башлығы вазифаһын башҡарыусы Ирек Ялалов һәм башҡа власть органдары вәкилдәре булды.
Тантанала ҡатнашыусыларҙы МЕГА сауҙа үҙәген асыу уңайынан МЕГА-Өфө идарасыһы Йоаким Хогсандер, төбәктәге ИКЕА МОС директоры Хокан Нильсон ҡотланы. Тәбрикләү һүҙҙәренән һуң символик ҡыҙыл төймәгә баҫтылар һәм Яңы йыл уттары тоҡанды, бөтә тирә-яҡ яҡтылыҡҡа күмелде. МЕГА тулы ҡеүәтенә эшләй башланы.
МЕГА ғаилә сауҙа үҙәге – Рәсәйҙәге ИКЕА компанияһының инвестицион проекты. Комплекс төҙөүгә 8 млрд һум аҡса сарыф ителгән, дөйөм алғанда 3000 эш урыны булдырылған. Бынан тыш, ҡалала өҫтәмә юлдар барлыҡҡа килгән. Комплекс айына бер миллион самаһы һатып алыусыға иҫәпләнгән. Комплекстағы киң ассортименттағы аҙыҡ-түлек тауарҙары араһында республикала етештерелгәндәренә лә урын биреләсәк. Был хаҡта журналистарға тантана һуңынан ойошторолған брифингыла һөйләнеләр.
Сауҙа үҙәге етәкселәре әйтеүенсә, МЕГА концепцияһы халыҡҡа һатып алыуҙарҙы, бөтә ғаилә менән ял итеүҙе һәм күңел асыуҙы берләштерергә мөмкинселек биреп, рәсәйлеләр алдында ялды ойоштороуҙың өр-яңы яҡтарын аса.
МЕГА-Өфө сауҙа үҙәгендә һәр төрлө тауар һәм хеҙмәттәр тәҡдим итеүсе 187 арендаторҙың магазиндары асыла. ИКЕА магазины, «Ашан» гипермаркеты һәм Леруа Мерлендың «Үҙең эшлә» форматындағы магазины комплекстың төп ҡуртымға алыусылары буласаҡ.
Сауҙа үҙәгенә килеүселәр өсөн кафе һәм ресторандар, һырғалаҡ һәм балалар өсөн уйын майҙандары эшләй башланы. Шулай уҡ был көндө МЕГА ҡунаҡтары фигуралы шыуыусыларҙың күрһәтмә сығыштарын ҡараны.


text:
“Парашют темаһына иң яҡшы һүрәт” конкурсының еңеүселәре билдәләнде
Өфөлә Космонавтар көнөндә БР парашют спорты федерацияһы тарафынан иғлан ителгән “Парашют темаһына иң яҡшы һүрәт” конкурсы тамамланды. Парашют спортын популярләштереү һәм үҫтереү маҡсатында дүртенсе тапҡыр үткәрелгән конкурсҡа республика ҡалалары һәм райондарынан 226 йәш рәссамдың эше килде.
Федерация рәйесе Ғәйрәт Манаев хәбәр итеүенсә, урындар түбәндәгесә тәғәйенләнде. Һигеҙ йәшкә тиклем балалар араһында хөрмәт пьедесталын тулыһынса Стәрлетамаҡ ҡалаһында йәшәүсе Алина Тойғонова, Анастасия Солощенко һәм Ольга Муллағәлиева биләне. Туғыҙ йәштән ун ике йәшкәсә үҫмерҙәр араһында өсөнсө урынды Өфө ҡыҙы Ангелина Вовденко яуланы, ә икенсе һәм беренсе урындарҙа – стәрлетамаҡлылар Дмитрий Исачкин һәм Гор Алмоен. Ун өс йәштән ун алты йәшкә тиклемге төркөмдә беренсе урын Влада Артемоваға(Стәрлетамаҡ) бирелде, Алекасндр Ғәбдуллин (Өфө) икенсе урында һәм беренсе урынды Өфөнән Гөлназ Солтанморатова яуланы.
Гран-при “Ояға килеп төштөм” һүрәте өсөн Стәрлетамаҡ ҡалаһынан Екатерина Поповаға бирелде.


text:
Фото:
«Өфө — яратҡан ҡалам» конкурсы йомғаҡтары буйынса республиканың баш ҡалаһы тураһында яңы фотоальбом төҙөлдө
Фото:
ӨФӨ, 2015 йыл, 7 июль. /«Башинформ» мәғлүмәт агентлығы, Гөлфиә Акулова/.
«Өфө — яратҡан ҡалам» конкурсы йомғаҡтары буйынса Башҡортостандың баш ҡалаһы тураһында яңы фотоальбом төҙөлдө. Фотоһүрәттәр конкурсын тәүге тапҡыр Өфө хакимиәте һәм «Имидж-Консультант» компанияһы ойошторҙо. Рәсәйҙең төрлө төбәктәренән — Мәскәүҙән, Санкт-Петербургтан, Новосибирскиҙан, башҡа ҡалаларҙан 138 фотограф үҙҙәренең эштәрен ебәргән.
Бәйге «Портрет», «Пейзаж», «Жанр» номинациялары буйынса уҙғарылды. Фотоһүрәттәрҙә Өфөнөң тарихи һәм мәҙәни мираҫы, уның сәнәғәт потенциалы, ҡаланың заманса йөҙө сағылыш тапҡан.
Эштәрҙе «National Geographic Россия» журналының арт-директоры Алевтина Сухорукова рәйеслегендәге жюри ағзалары баһаланы. Ҡыҫҡа исемлеккә ингән һүрәттәр күргәҙмәһе ҡаланың Ленин исемендәге майҙанында күрһәтелде. Иң яҡшы эштәрҙең авторҙарына хакимиәт башлығының дипломдары һәм аҡсалата премиялар тапшырылды. Конкурсҡа тәҡдим ителгән фотоһүрәттәр Өфө тураһында яңы фотоальбомға индерелде.
«Альбом — ҡалаһын ихлас яратҡан һәм уның хаҡында илдә һәм унан ситтә лә күберәк белһендәр өсөн барыһын да эшләгән тиҫтәләрсә кешеләрҙең хеҙмәт емеше», — тип билдәләнеләр ҡала хакимиәтендә.


text:
Башҡортостан Президентына шыршы байрамына республиканан 780 бала киләсәк
Төп Яңы йыл тамашаһы – Президент шыршыһы быйыл 21 декабрҙә «Нефтсе» мәҙәниәт һарайында үтәсәк. Унда 780 бала ҡатнашасаҡ. Йола буйынса улар иҫәбендә айырыуса һәләтле балалар, төрлө конкурстарҙа, ярыштарҙа һәм олимпиадаларҙа еңеүселәр, балалар йорттарында тәрбиәләнеүселәр, аҙ тәьмин ителгән ғаиләләрҙән булған балалар, шулай уҡ хеҙмәт бурысын үтәгәндә һәләк булғандарҙың балалары. Был хаҡта Башҡортостан Республикаһы Мәғариф министрлығының тәрбиә һәм өҫтәмә белем биреү бүлегенең баш белгес-эксперты Рәмзиә Бикҡужина хәбәр итте.
Спектакль рус һәм башҡорт әкиәттәре буйынса ҡуйыласаҡ. Изгелек һәм яуызлыҡ тураһындағы хикәйәне балаларға Башҡорт дәүләт ҡурсаҡ театры, Мостай Кәрим исемендәге Милли йәштәр театры актерҙары һәм баш ҡаланың балалар ижади коллективтары актерҙары тәҡдим итәсәк.
Ҡыш бабай ролендә — Рәсәй Федерацияһының һәм Башҡортостан Республикаһының халыҡ артисы Хөрмәтулла Үтәшев, ә уның ейәнсәре Ҡарһылыу ролендә Милли йәштәр театры актрисаһы Гөлшат Ғайсина уйнаясаҡ.
Башҡортостан Республикаһының Мәҙәниәт министрлығынан хәбәр итеүҙәренсә, балалар спектакленең режиссеры – Илшат Фәхертдинов. Сценарий авторы – Дәүләт академия рус драма театры хеҙмәткәре – Владимир Аношкин.
Сәхнәләге төп тамашанан тыш, балаларҙы «Нефтсе» фойеһында күңел асыу программаһы ла көтә.
Байрам аҙағында һәр йәш ҡунаҡҡа Башҡортостан Президентынан бүләк тапшырыласаҡ.
Был спектакль шулай уҡ 22 декабрҙә — ҡала шыршыһында, ә 23 декабрҙә социаль шыршы байрамында күрһәтеләсәк.
Әйткәндәй, Яңы йыл постановкалары ҡаланың барлыҡ театр сәхнәләрендә үтәсәк. Әлеге ваҡытта һәр ижади коллектив балалар өсөн ҡыҙыҡлы һәм сағыу тамаша әҙерләй.


text:
Рәсәй һәм донъя хәбәрҙәре
Сүриә Хөкүмәте армияһы Алеппоның көньяҡ-көнбайышында мөһим позицияларҙы күҙәтеүгә алды. Президент Бәшәр Асад яҡлы ғәскәрҙәр илдең ҙурлығы буйынса икенсе ҡалаһын террорсыларҙан тулыһынса азат итте. Алеппола әле урам һуғыштары бара. Тыныс халыҡ үлә.
Норвегияла мосолман ҡатын-ҡыҙын дискриминациялау буйынса суд ултырышы булды. Былтыр 47 йәшлек Мерета Ходне бөҙрәханаға хиджабта килеүсе 24 йәшлек Мәликә Баянды хеҙмәтләндереүҙән баш тарта. Мәликә Баян Норвегия ватандашы, сәс ҡырҡыусы тураһында полицияға хәбәр итә. Мерета Ходнеға 870 евролыҡ штраф һалалар. Уны түләүҙән баш тартҡас эште судҡа тапшыралар.
Халыҡ-ара паралимпия комитеты ярыштарҙы асыу тантанаһында Рәсәй флагын күтәреп сыҡҡан Белоруссия делегацияһы ағзаһы Андрей Фомочкиндың аккредитацияһын ғәмәлдән сығарҙы. Белоруссия командаһына ҡарата иһә санкциялар ҡаралмаған. Сөнки флаг тотоусы спортсыла, тренер ҙа түгел.
Ҡара күлмәкле матур француз ҡыҙының ҡыйыҡтан-ҡыйыҡҡа һикереп йөрөүе тураһындағы видео интернет хитына әйләнде. Ике көндә генә уны ун дүрт миллион кеше ҡараған. Был социаль селтәрҙә ҙүенсәлекле рекорд. Видеола ҡыҙ йорттарҙың ҡыйыҡтарынан һикерә, шыуып төшә һәм билдәһеҙ кешеләргә ҡунаҡҡа ла инеп сыға.


text:
Хәрби Дан музейы байрам акцияһы үткәрә
Республика Хәрби Дан музейы Еңеү көнөнә арналған байрам акцияһы үткәрә. Төрлө йәштәге уҡыусыларға йүнәлтелгән сараның үҙенсәлеге шунда: музей буйлап экскурсия комплекслы яһалды. Музейға килеүселәр республиканың тылдағы тормошо хаҡында хикәйәт тыңлау, яҡташтарыбыҙҙың фронттағы батырлыҡтары тураһында белеү генә түгел, театрлаштырылған тамаша ла ҡарай ала. Бынан тыш, уҡыусыларға Бөйөк Ватан һуғышы тураһында фильм да күрһәтелә.
Музейҙың ғилми хеҙмәткәре Римма Теләшева, эштең бындай формаһы йәш тамашасылар өсөн айырыуса ылыҡтырғыс, тип билдәләй. Театраль тамашала профессиональ булмаған актерҙар уйнай. Ғәййәр яугирҙар ролендә Өфөнөң 136-сы лицейының драма түңәрәге ағзалары сығыш яһай. Экскурсиянан һәм фильм ҡарағандан һуң уҡыусылар шарҙарҙы һауаға осороу өсөн Еңеү паркына юллана. Акция 8 майҙа тамамлана.


text:
Төбәктә традицион аш-һыуҙан торған Яңы йыл табыны 1,7 мең һумға төшәсәк — «РИА Новости» Фото: Олег Яровиков
Төбәктә традицион аш-һыуҙан торған Яңы йыл табыны 1,7 мең һумға төшәсәк — «РИА Новости»
Төбәктә традицион аш-һыуҙан торған Яңы йыл табыны 1,7 мең һумға төшәсәк — «РИА Новости» Фото: Олег Яровиков
ӨФӨ, 2015 йыл, 21 декабрь. /«Башинформ» мәғлүмәт агентлығы, Олеся Серёгина/.
«РИА Новости» агентлығы хәбәрселәре Рәсәйҙең төрлө төбәктәрендә эконом класлы Яңы йыл өҫтәле күпмегә төшәсәген иҫәпләп сығарған. Баҡтиһәң, байрам өҫтәле өсөн арзан аҙыҡ-түлек — үҙәк төбәктәрҙә һәм Һамарҙа, иң ҡиммәте — Алыҫ Көнсығышта.
Байрам өҫтәленең хаҡын иҫәпләп сығарыу өсөн традицион «Яңы йыл йыйылмаһына» картуф, сусҡа ите, тауыҡ ите, мандариндар, шампан шарабы һәм араҡы, шулай уҡ «Оливье» һәм «Тун аҫтындағы сельдь» салаттары өсөн продукттар ингән. «Бюджетлы» Яңы йыл өҫтәле яҡынса 1,7 мең һумға барып баҫасаҡ.
Өйҙәгеләрҙе милли аш-һыу менән һыйлау өсөн төбәк халҡына өс меңдән ашыуыраҡ аҡса кәрәк буласаҡ. 3-4 килограмлыҡ алма һәм ҡара емеш тултырылған ҡаҙ яҡынса 1,5 мең һумға төшәсәк. Йылҡы итенән әҙерләнгән ҡаҙының килограмы өсөн сортына ҡарап 450-1300 һум сығарып һалырға тура килер. Ҡуллама — 500 һум. Уны бешереү өсөн һарыҡ ите (килограмы — 380 һум), кишер, һуған һәм туҡмас кәрәк. Сәк-сәк — 200, ҡымыҙ 120 һум тора, ә бына шампан шарабында Башҡортостан халҡы башҡа төбәктәрҙән айырмалы рәүештә экономиялай аласаҡ, тип яҙа баҫма.


text:
Рөстәм Хәмитов «Башҡортостан Республикаһында Яңы 2012 йылды байрам итеү тураһында»ғы Указға ҡул ҡуйҙы
Башҡортостан Президенты Рөстәм Хәмитов «Башҡортостан Республикаһында Яңы 2012 йылды байрам итеү тураһында»ғы указға ҡул ҡуйҙы. Указ менән Яңы йыл сараларын әҙерләү һәм үткәреү буйынса республика ойоштороу комитеты составы раҫланды.
Ойоштороу комитетына район һәм ҡала хакимиәттәре, профсоюздар һәм башҡа йәмәғәт берекмәләре менән берлектә мәғариф һәм мәҙәниәт учреждениеларында, тораҡ пункттарҙың майҙандарында Яңы 2012 йылды байрам итеүгә арналған карнавалдар, театрлаштырылған тамашалар һәм башҡа сараларҙы әҙерләү һәм үткәреүҙе тәьмин итергә ҡушылды.
Документҡа ярашлы, республика райондары һәм ҡалаларынан саҡырылған уҡыу алдынғылары, предмет олимпиадалары һәм спорт ярыштары еңеүселәре, үҙешмәкәр сәнғәт фестивале лауреаттары, шулай уҡ бурысын үтәгәндә һәләк булған хәрби хеҙмәткәрҙәрҙең һәм эске эштәр органдары хеҙмәткәрҙәренең балалары ҡатнашлығында 2011 йылдың 21 декабрендә «Нефтсе» мәҙәниәт һарайында Президент шыршыһы үтәсәк.
Ойоштороу комитетына күләмле Яңы йыл сараларын үткәргәндә йәмәғәт тәртибен һаҡлауҙы, янғын хәүефһеҙлеген, медицина персоналының дежур итеүен, шулай уҡ балаларҙы транспорт менән ташыуҙа хәүефһеҙлекте тәьмин итергә ҡушылған. Яңы йыл байрамын тулыһынса киң мәғлүмәт сараларында яҡтыртыу, Яңы йыл байрамдарында һәм ҡышҡы каникул осоронда балалар өсөн мәҡәләләр һәм тапшырыуҙар циклын әҙерләү ойоштороласаҡ.
Башҡортостан Республикаһы Хөкүмәте Президент шыршыһын әҙерләү һәм үткәреү буйынса сараларҙы финанслауҙы, уның ҡатнашыусылары өсөн «Салют» шифаханаһында өс көнлөк ял ойоштороуҙы, 14 йәшкә тиклемге биш һәм унан күберәк балалы ғаиләләрҙән булған бәлиғ йәшкә етмәгән балаларға Яңы йыл бүләктәре һатып алыуҙы, шулай уҡ башланғыс, урта һәм юғары белем биреү учреждениеларында белем алыусы етемдәргә матди ярҙам күрһәтеүҙе тәьмин итергә тейеш.
Район һәм ҡала хакимиәттәренә үҙҙәренең һәм йәлеп ителгән средстволар иҫәбенә балалар йорттарында һәм интернаттарҙа тәрбиәләнгән инвалид һәм етем балаларға Яңы йыл бүләктәре тапшырыуҙы тәьмин итергә кәңәш ителде.
Өфө ҡалаһы хакимиәтенә иһә «Нефтсе» мәҙәниәт һарайы бинаһын һәм уның биләмәһен Президент шыршыһына әҙерләү буйынса саралар күрергә ҡушылды, тип хәбәр итә республика башлығының матбуғат хеҙмәте.


text:
Рөстәм Хәмитов торлаҡ-коммуналь хужалыҡ өлкәһендә хоҡуҡ боҙоуҙар мәсьәләһе буйынса кәңәшмәлә ҡатнаштыФото: Олег Яровиков
Рөстәм Хәмитов торлаҡ-коммуналь хужалыҡ өлкәһендә хоҡуҡ боҙоуҙар мәсьәләһе буйынса кәңәшмәлә ҡатнашты
Рөстәм Хәмитов торлаҡ-коммуналь хужалыҡ өлкәһендә хоҡуҡ боҙоуҙар мәсьәләһе буйынса кәңәшмәлә ҡатнаштыФото: Олег Яровиков
Шишәмбе, 30 октябрҙә, республика хоҡуҡ һаҡлау органдары етәкселәренең кәңәшмәһендә торлаҡ-коммуналь комплекс өлкәһендәге енәйәттәргә һәм хоҡуҡ боҙоуҙарға ҡаршы көрәш мәсьәләләре тикшерелде. Сарала Башҡортостан Президенты Рөстәм Хәмитов, БР буйынса Баш федераль инспектор Петр Капишников, БР прокуроры Сергей Хуртин, хоҡуҡ һаҡлау органдары, бер нисә министрлыҡ һәм ведомство етәкселәре, ҡала һәм район прокурорҙары һәм башҡалар ҡатнашты.
Әлеге тема көнүҙәк мәсьәлә булып тора, тип иҫәпләй Рөстәм Хәмитов. Ул күп фатирлы йортта йәшәгән һәр кешегә ҡағыла.
— Тиҫтәләгән йылдар дауамында илдәге торлаҡ-коммуналь хужалыҡ мәсьәләләре хаҡында көн дә һөйләйбеҙ. Был проблемалар менән һәр ҡайһыбыҙ таныш. Уларға йорттарҙа, ихаталарҙа, йә булмаһа урамдарҙа тап булабыҙ. Беҙҙең республикала ғына түгел, бөтә ил буйлап был мәсьәлә халыҡта бихисап һорау тыуҙыра, — тип билдәләне Рөстәм Хәмитов. – Республикала 4 миллион кеше йәшәй, уртаса алғанда торлаҡ менән тәьмин ителеш бер кешгә 20 квадрат метр тәшкил итә, Башҡортостанда – 80 миллион квадрат метр торлаҡ. Уны бағырға, һаҡларға, ремонт эшләп торорға кәрәк. Быға подъездарҙы, ҡыйыҡтарҙы, подвалдарҙы, ихаталарҙы ҡушһаҡ, бағыуға мохтаж байтаҡ территория килеп сыға. Был, әлбиттә, ҙур аҡса талап итә.
Теманы дауам итеп, Президент иҫке торлаҡ мәсьәләһен билдәләне. Өфөлә генә бындай йорттар миллионға яҡын квадрат метр тәшкил итә.
— Иҫке йорттарҙан ҡотолоу өсөн, яҡынса 100 миллиард һум аҡса кәрәк, — тине Башҡортостан Президенты. – Республика бюджеты 135-140 миллиард һум тәшкил итә. Ҙур аҡса талап ителә.
Бындай осраҡта, Рөстәм Хәмитов билдәләүенсә, «булған ресурстарға һаҡсыл ҡарашта булырға тейешбеҙ. Беҙҙең өсөн экономияланған һәр һум ҡәҙерле».
Йәнә бер тема – торлаҡҡа тарифтар.
— Был бик ауыр өлкә, — тип иҫәпләй республика башлығы. – Беҙҙә халыҡ бай йәшәмәй. Уртаса эш хаҡы 20 мең һум тәшкил итә. Һәм, әлбиттә, кешеләр коммуналь хеҙмәттәр өсөн ҙур аҡса түләй алмай. Шул уҡ ваҡытта Башҡортостан Республикаһында коммуналь түләүҙәр Волга буйы федераль округы буйынса иң түбәне. Коммуналь хеҙмәттәргә тарифтар ун йыл дауамында тиерлек күтәрелгәне юҡ. Бөгөн беҙҙә йылылыҡ менән тәьмин итеү өлкәһендә булған һандар федераль округ буйынса уртаса күрһәткестәрҙән 35-40 процентҡа түбәнерәк, — тине Рөстәм Хәмитов.
— Хоҡуҡ һаҡлау органдары, контроль-күҙәтеү структураларының ярҙамынан тыш, беҙ, власть, күп нәмәне башҡара алмаясаҡбыҙ, — тине республика башлығы.
Артабан республика прокуроры Сергей Хуртин был өлкәләге алдашыу, урлашыу, хоҡуҡ боҙоуҙар хаҡында һөйләне.
Әйткәндәй, 2008-2012 йылдарҙа ғына Торлаҡ-коммуналь хужалыҡты яңыртыуға булышлыҡ итеү фондынан республика 6,5 миллиард һум күләмдә аҡсалата ярҙам алған.
— Был өлөшкә күптәр законһыҙ рәүештә ҡул һуҙырға теләй, — тип иҫәпләй республика прокуроры.
Идара итеүсе компанияларҙың бюджет һәм шулай уҡ граждандар средстволарын тейешле маҡсатта ҡулланмауы эштәге өҙөклөктәргә килтерә.
Ғәйепләнеүселәрҙе яуаплылыҡҡа тарттырыу ғына түгел, был өлкәлә хоҡуҡ боҙоуҙарҙы иҫкәртеү һәм уларҙы булдырмау өсөн шарттар булдырыу ҙа прокуратура эшмәкәрлегенең өҫтөнлөклө йүнәлештәре булып тора, тип иҫәпләй Сергей Хуртин.


text:
Башҡортостанда тәүге ярты йыллыҡта янғындарҙа 169 кеше һәләк булған
Йыл башынан Башҡортостанда 2180 янғын сыҡҡан, уларҙа 169 кеше һәләк булған. Был хаҡта республикала янғын хәүефһеҙлеген тәьмин итеү буйынса матбуғат конференцияһында Рәсәй Ғәҙәттән тыш хәлдәр министрлығының БР буйынса Баш идаралығы начальнигы урынбаҫары Марат Латипов хәбәр итте. Ағымдағы айҙа янғындар һаны яҡынса 15 процентҡа кәмегән. Төбәктә 304 профилактика төркөмө булдырылған, улар тарафынан 137 меңдән ашыу шәхси йорт тикшерелгән.
– Статистика буйынса янғындарҙың күпселеге фатирҙарҙа хужаларҙың иғтибарһыҙлығы арҡаһында сыға. Ғәҙәттә, быға эскән килеш тәмәке тартыу сәбәп була. Ошоға бәйле идаралыҡ әүҙем социаль эшмәкәрлек тә алып бара. Тәүге ярты йыллыҡта янғындарҙы иҫкәртеүгә арналған 208 телесюжет донъя күрҙе, радиола 809 сығыш ойошторолдо, материалдар электрон һәм баҫма матбуғатта урынлаштырыла, — тип һөйләне Марат Латыпов.


text:
Башҡортостанда бюджет өлкәһе хеҙмәткәрҙәренең уртаса эш хаҡы билдәле булды
ӨФӨ, 2016 йыл, 2 март. /«Башинформ» мәғлүмәт агентлығы, Галина Бахшиева/.
Башҡортостанстат 2015 йылға бюджет өлкәһе хеҙмәткәрҙәренең уртаса эш хаҡын баҫтырып сығарҙы.
Мәҫәлән, былтыр ғинуар-декабрь айҙарында юғары белемле табиптарҙың һәм медицина ойошмаһы хеҙмәткәрҙәренең уртаса хеҙмәт хаҡы 40,2 мең һум тәшкил иткән.
Шуның менән бергә урта медицина персоналының уртаса эш хаҡы 21,1 мең һум булһа, кесе медицина персоналының — 14,1 мең һум.
Уҙған йылдың ғинуар-декабрендә ойошмаларҙың ғилми хеҙмәткәрҙәре уртаса 38,3 мең һум аҡса эшләгән.
2015 йылда Башҡортостанда юғары уҡыу йорттары уҡытыусыларының уртаса хеҙмәт хаҡы 43 мең һум, башланғыс һәм урта һөнәри белем биреү учреждениелары уҡытыусыларының — 25,8 мең һум самаһы, мәктәп уҡытыусыларының — яҡынса 25,6 мең, балаларға өҫтәмә белем биреү учреждениелары педагогтарының — 22,6 мең, балалар баҡсаһы тәрбиәселәренең 21,5 мең һум тәшкил иткән. Социаль хеҙмәткәрҙәрҙең эш хаҡы — 19,1 мең һум, мәҙәниәт хеҙмәткәрҙәренең иһә яҡынса 17,9 мең.


text:
Йәштәр палатаһы яңыртылған составта эш башланы
Башҡортостан парламентарийҙары БР Дәүләт Йыйылышы – Ҡоролтай ултырышында Дәүләт Йыйылышы ҡарамағындағы өсөнсө саҡырылыш Йәштәр йәмәғәт палатаһы составын раҫланы.
Башҡортостандың Дәүләт Йыйылышы – Ҡоролтай ҡарамағындағы Йәштәр йәмәғәт палатаһы 2007 йылда ойошторолған, уның составына 35 кеше инә. Шуларҙың унауһы — республика Президенты күрһәтмәһе менән, йәнә 10 кеше — БР Дәүләт Йыйылышы – Ҡоролтай Президиумы тәҡдиме буйынса, 15 кеше йәштәр һәм балалар йәмәғәт ойошмалары вәкилдәре иҫәбенән ҡуйыла. Йәштәр палатаһы составы ике йылға бер тапҡыр яңыртыла.
Парламенттың 20 октябрҙә үткән пленар ултырышында Башҡортостан Президенты һәм БР Дәүләт Йыйылышы – Ҡоролтай менән күрһәтелгән кандидатуралар раҫланды.
«Башинформ» агентлығына Йәштәр йәмәғәт палатаһы рәйесе Николай Самойленконың хәбәр итеүенсә, раҫланған 20 кандидатураның 11-е – Палата өсөн яңы кешеләр.
— Йәштәр йәмәғәт палатаһы яңыртылған составта эш башланы, — тип билдәләне Николай Самойленко. – Көн элгәре һайланған яңы ағзалар әлегә аҙ билдәле. Шулай булыуға ҡарамаҫтан, уларҙың барыһы ла үҙенең өлкәһендә билдәле уңыштарға өлгәшкән, үҙҙәренең эшләнмәләре бар. Уларҙың күбеһе – Өфө вәкилдәре. Палата составына шулай уҡ Нефтекама, Салауат һәм Сибай йәштәре лә ингән.
Яҡын арала ғәмәлгә ашырыласаҡ киләһе этап – Йәштәр йәмәғәт палатаһының тулы составын формалаштырыу. Палатаның ҡалған 15 ағзаһы палата составына конкурс һайлауы һөҙөмтәләре буйынса индереләсәк. Әлеге ваҡытта Йәштәр йәмәғәт палатаһы составында үҙенең вәкилдәрен күрергә теләгән йәштәр һәм балалар йәмәғәт ойошмаларынан ғаризалар ҡабул ителә.


text:
Фото:
Башҡортостандың Контроль-иҫәп палатаһы федераль кимәлдә юғары баһа алды
Фото:
Мәскәүҙә Рәсәй Контроль-иҫәп органдары ассоциацияһының XVI конференцияһы үтте. Иҡтисадты модернизациялау һәм милли именлек стратегияһын тәьмин итеү шарттарында Ассоциацияның 10 йылдағы эш йомғаҡтары һәм уның эшмәкәрлегенең төп йүнәлештәре тикшерелде.
Конференцияла Рәсәй Иҫәп палатаһы рәйесе, Рәсәй Контроль-иҫәп органдары ассоциацияһы рәйесе Сергей Степашин, РФ Хөкүмәте Рәйесе урынбаҫары — финанс министры Алексей Кудрин, Федерация Советы Рәйесенең беренсе урынбаҫары Александр Торшин, Дәүләт Думаһы рәйесе урынбаҫары Надежда Герасимова, Федераль казначейство етәксеһе урынбаҫары Станислав Прокофьев, Федерация Советының Иҫәп палатаһы менән үҙ-ара хеҙмәттәшлек буйынса комиссияһы рәйесенең беренсе урынбаҫары Константин Сурков һәм башҡалар ҡатнашты.
Рәсәй Контроль-иҫәп органдары ассоциацияһы республикабыҙ аудиторҙары эшенә юғары баһа бирҙе. БР Контроль-иҫәп палатаһы рәйесе Салауат Харасовҡа Ассоциацияның Почет грамотаһы тапшырылды.


text:
Төбәктә нисә эшҡыуарҙың «һалым каникулдары» менән файҙалана аласағы иҫәпләп сығарылды Фото: Олег Яровиков
Төбәктә нисә эшҡыуарҙың «һалым каникулдары» менән файҙалана аласағы иҫәпләп сығарылды
Төбәктә нисә эшҡыуарҙың «һалым каникулдары» менән файҙалана аласағы иҫәпләп сығарылды Фото: Олег Яровиков
ӨФӨ, 2016 йыл, 12 август. /«Башинформ» мәғлүмәт агентлығы, Ольга Мортазина/.
Башҡортостанда нисә эшҡыуарҙың «һалым каникулдары» менән файҙалана аласағы иҫәпләп сығарылды. Бәләкәй бизнесҡа һалымдың нуль ставкаһына мөмкинлек биргән республика законы бер йыл эшләй. Башҡортостан буйынса Федераль һалым хеҙмәте идаралығында билдәләүҙәренсә, сәнәғәт һәм көнкүреш хеҙмәтләндереүе тармағында тәүгә теркәлгән шәхси эшҡыуарҙарға ике йыллыҡ каникулдар ҡаралған. Льгота патент (аванс) йәки ябайлаштырылған системаны ҡулланған бәләкәй предприятиеларға бирелә.
Ведомство мәғлүмәттәре буйынса, 13 айҙа республикала 15 меңгә яҡын эшҡыуар тәүге тапҡыр теркәлгән. Шуларҙан 470 предприятие патент буйынса нуль ставкаһын алған. Дөйөм алғанда, улар 8 миллион һумды экономиялаған.
«Парикмахерҙарға һәм косметологтарға — 245, репетиторҙарға — 51, тегеү оҫталарына — 38, фитнес-тренерҙарға 24 патент бирелгән. Уларҙың яртыһы тиерлек Өфөлә һәм Стәрлетамаҡта теркәлгән», — тип хәбәр иттеләр Башҡортостан буйынса Федераль һалым хеҙмәте идаралығында.
Әлеге мәлдә ябайлаштырылған системаны ҡулланған 688 шәхси эшҡыуар тураһында һүҙ йөрөтөргә мөмкин. Улар — ауыл хужалығында, мәғлүмәт технологиялары, мәҙәниәт һәм спорт өлкәһендә эшләгән фирмалар, бөҙрәханалар һәм матурлыҡ салондары, event-агентлыҡтар (ял һәм күңел асыу). Һалымдарҙың ябайлаштырылған системаһы буйынса льготаға эйә булыусыларҙың аныҡ һаны 2017 йылдың 30 апреленән һуң билдәле буласаҡ. Ошо ваҡытҡа һалым түләүселәр килемдәре тураһында отчет бирергә тейеш.


text:
Өфө Аксаков көндәренә әҙерләнә
Республика баш ҡалаһы ХIХ Халыҡ-ара Аксаков байрамын үткәреүгә әҙерләнә. Был ваҡиға айҡанлы төп саралар 21 сентябрҙән 27-һенә тиклем Өфөлә, Бәләбәй һәм Өфө райондарында үтәсәк.
Өфө ҡалаһы ҡала округы Советы матбуғат хеҙмәтенән хәбәр итеүҙәренсә, быйыл байрамға Рәсәйҙең башҡа төбәктәренән һәм сит илдәрҙән ҙур делегациялар килеүе көтөлә. Болгариянан айырыуса күп ҡунаҡтар (40-ҡа яҡын кеше) килергә тейеш. Байрамға шулай уҡ Аксаковтар нәҫеле вәкилдәре — Татьяна Кулешова-Аксакова һәм Андрей Аксаков, "Аксаковтар: ғаилә хроникалары" фильмы авторҙары Алексей Кулешов һәм Игорь Калядин, летчик-космонавт, Германиялағы Ағалы-энеле Гриммдар музейы директоры Бернард Лауер һәм башҡа хөрмәтле ҡунаҡтар килергә йыйына.
Өфө ҡалаһы ҡала округы Советы ҡарары менән Сергей Аксаковтың тыуған көнөнә ҡарата саралар планы раҫланған. Мәҫәлән, 21 сентябрҙән 25-енә тиклем Өфө дәүләт иҡтисад һәм сервис академияһының "АCADEMIA" галереяһында яҙыусының ижадына арналған студенттар эштәре күргәҙмәһе үтәсәк. 22 сентябрҙә ошонда уҡ 15 сәғәттә студенттарҙың әҙәби кисәһе үткәрелә.
24 сентябрҙә 18 сәғәттә "Родина" кинотеатрында "Культура" телеканалының "Аксаковтар: ғаилә хроникалары" документаль телевизион фильмын презентациялау үткәреләсәк.
25 сентябрҙә 19 сәғәттә Башҡорт дәүләт опера һәм балет театрында Өфө ҡалаһы ҡала округы Советының Сергей Аксаков исемендәге премияларын тапшырыу тантанаһы үтәсәк. Бүләктәрҙе тапшырғас, ошонда уҡ Аксаков балы башланасаҡ.
Өфөлә башланған Аксаков көндәрен "Надеждино" Аксаков тарихи-мәҙәни үҙәгендә (Бәләбәй районының Надеждино ауылы), Бәләбәй ҡалаһында һәм Өфө районының Зубово ауылында саралар дауам итәсәк, улар 27 сентябргә тиклем дауам итәсәк.


text:
БДАУ ғалимдары ҙур федераль грантҡа лайыҡ булды
Башҡорт дәүләт аграр университеты ғалимдары ике миллион һумлыҡ грантҡа эйә булды. Бындай юғары наградаға «Химия» йүнәлеше буйынса фән докторҙары етәкселеге аҫтында ғалимдар төркөмдәре менән үткәрелгән ғилми тикшеренеүҙәргә ярҙам» проекты лайыҡ булды. Проект етәксеһе булып Башҡорт дәүләт аграр университетының химия кафедраһы мөдире, химия фәндәре докторы Регина Исламова сығыш яһай.
Әлеге грант 2009-2013 йылдарға «Инновацион Рәсәйҙең фәнни һәм фәнни-педагогик кадрҙары» федераль маҡсатлы программаһы сиктәрендә бирелә, ул һәләтле йәш ғалимдарға ярҙам итеү өсөн ҙур мөмкинлектәр бирә, тип хәбәр иттеләр юғары уҡыу йортоноң матбуғат хеҙмәтенән.


text:
Фото:
Удмуртия менән Башҡортостан парламенттары араһында Хеҙмәттәшлек тураһында килешеү
Фото:
25 февралдә Өфөлә Удмуртия һәм Башҡортостан парламенттары спикерҙары Александр Соловьев менән Константин Толкачев Удмурт Республикаһы Дәүләт Советы менән Башҡортостан Республикаһы Дәүләт Йыйылышы – Ҡоролтай араһында хеҙмәттәшлек тураһында килешеүгә ҡул ҡуйҙы. Килешеүгә Удмуртия Республикаһы парламент делегацияһының Башҡортостанға сәфәре сиктәрендә ҡул ҡуйылды.
Килешеүгә ҡул ҡуйыу тантанаһында УР Дәүләт Советы Рәйесенең беренсе урынбаҫары Виктор Кушко, УР Дәүләт Советы Рәйесе урынбаҫары Светлана Кривилева, УР Дәүләт Советындағы ЛДПР депутат фракцияһы етәксеһе Андрей Маркин, УР Дәүләт Советы Рәйесе ярҙамсыһы Александр Мурашов, БР Дәүләт Йыйылышы Рәйесе урынбаҫары Рафаил Зинуров, БР Дәүләт Йыйылышы Секретариаты етәксеһе Зөфәр Еникеев, БР Дәүләт Йыйылышы Комитеттары рәйестәре Альбина Буранғолова, Франис Сәйфуллин, Рауил Бикбаев ҡатнашты.
Башҡортостан парламенты спикеры Константин Толкачев, БР Дәүләт Йыйылышы – Ҡоролтай парламент-ара бәйләнештәрҙе үҫтереүгә ҙур әһәмиәт бирә: Башҡортостан Дәүләт Йыйылышының Рәсәй Федерацияһы субъекттары, шулай уҡ сит илдәр – Төркиә, Чехия, Көньяҡ Корея закондар сығарыу власть органдары менән хеҙмәттәшлеге тураһында 22 Килешеүгә ҡул ҡуйылды, тип билдәләне. Константин Толкачев, ҡул ҡуйылған Килешеү Удмурт Республикаһы парламентарийҙары менән үҙ-ара хеҙмәттәшлекте яңы кимәлгә күтәрер, тигән ышаныс белдерҙе.
— Беҙ коллегаларыбыҙ менән закон проекттары әҙерләүҙә тығыҙыраҡ хеҙмәттәшлек итәсәкбеҙ, фекер уртаҡлашасаҡбыҙ, республикаларыбыҙҙа күтәрелгән закондар мониторингы практикаһын өйрәнәсәкбеҙ, ҡануниәт практикаһындағы ҡаҙаныштарҙы файҙаланасаҡбыҙ, — тине ул.
Константин Толкачев Удмурт Республикаһы Дәүләт Советы Рәйесе Александр Соловьевҡа БР Дәүләт Йыйылышы – Ҡоролтайҙың Почет билдәһен тапшырҙы.


text:
29 декабрҙә Башҡорт дәүләт опера театрының Ҙур залы асыла
ӨФӨ, 2014 йыл, 17 декабрь. /«Башинформ» мәғлүмәт агентлығы, Ләйлә Аралбаева/.
29 декабрҙә Өфөлә күптән көтөлгән ваҡиға буласаҡ — Башҡорт дәүләт опера һәм балет театрының Ҙур залы төҙөкләндерелгәндән һуң үҙ ишектәрен асасаҡ.
«Яңы йыл опера менән» байрам концерты программаһында опера һәм балет сәхнәһе оҫталары, театрҙың хор һәм симфоник оркестры ҡатнашасаҡ. Дирижеры — Валерий Платонов. Донъя классикаһының билдәле әҫәрҙәренән фрагменттар яңғыраясаҡ.
Хәҙерге көндә Башҡорт дәүәл опера һәм балет театрын асыу концертында Илдар Адразаҡовтың һәм Барбара Фриттолиҙың (Италия) ҡатнашыуы хаҡында һөйләшеп килешелгән. Кисәлә әлеге ваҡытта Екатеринбургта эшләгән тенор Илһам Вәлиев сығыш яһаясаҡ.
Матбуғат хеҙмәтенән хәбәр итеүҙәренсә, билеттарҙы театр кассаһында һатып алырға була.
Сара киске сәғәт етелә башлана.


text:
Мәсетлелә имамдарҙың квалификацияһын күтәреү буйынса күсмә курстар үтте
Башҡортостан Республикаһы мосолмандары Диниә назараты Мәсетле районының Оло Ыҡтамаҡ ауылында имамдар квалификацияһын күтәреү буйынса күсмә курстар үткәрҙе. Был сараға Мәсетле районынан һәм күрше Салауат, Дыуан, Ҡыйғы райондарынан 60-тан ашыу дин әһелдәре йыйылды.
БР мосолмандары Диниә назараты рәйесенең мәғариф, тышҡы бәйләнештәр һәм йәмәғәтселек менән бәйләнеш буйынса урынбаҫары Руслан Сәйәхов, БР мосолмандары Диниә назараты ҡарамағындағы “Хәләл” стандарты буйынса комитет етәксеһе Тимур Шәңгәрәйев, БР мосолмандары Диниә назаратының йәштәр бүлеге рәйесе урынбаҫары Даян Туләшевтән торған БР мосолмандары Диниә назараты делегацияһы назарат эшмәкәрлегенең һуңғы яңылыҡтары менән таныштырҙы. Имамдарға Руслан Сәйәхов һәм "Әл-Әзһәр" Халыҡ-ара ислам университетынан (Ҡаһирә) шәйех Мөхәммәд Хинди лекциялар уҡыны.
Беҙҙең республикала бындай курстар үткәреү матур йолаға әйләнде. БР мосолмандары Диниә назараты Өфөгә үҙҙәре килә алмаған төпкөл райондарҙағы дин хеҙмәтселәре өсөн уларҙы уҙған йылдың көҙөндә үткәрә башлағайны.


text:
Башҡортостан менән Үзбәкстан тауар алмашыу хаҡында килеште
ӨФӨ, 2015 йыл, 28 ғинуар. /«Башинформ» мәғлүмәт агентлығы, Артур Басиров/.
БР Сауҙа һәм Ҡулланыусылар хоҡуҡтарын яҡлау буйынса дәүләт комитетында Башҡортостан менән Үзбәкстан араһында тауар алмашыуҙы ойоштороу буйынса осрашыу уҙҙы. Осрашыу барышында Үзбәкстандан емеш-еләктәр һәм туҡыма әйберҙәр килтереү тураһында һөйләшелде. Башҡортостан үҙ сиратында уларҙы сәнәғәт тауарҙары менән тәьмин итергә ниәтләй. Был хаҡта БР Сауҙа һәм Ҡулланыусылар хоҡуҡтарын яҡлау буйынса дәүләт комитетының матбуғат хеҙмәтенән хәбәр иттеләр.
Яҡын арала республиканың эшҡыуарлыҡ берләшмәләре вәкилдәре эшлекле бәйләнештәр булдырыу өсөн Үзбәкстанға юлланасаҡ.


text:
Власть һәм бизнес вәкилдәре Өфөлә түңәрәк өҫтәл артында осраштыФото: Олег Яровиков
Власть һәм бизнес вәкилдәре Өфөлә түңәрәк өҫтәл артында осрашты
Власть һәм бизнес вәкилдәре Өфөлә түңәрәк өҫтәл артында осраштыФото: Олег Яровиков
Власть органдары, муниципалитеттар һәм бизнес-берләшмә вәкилдәре ҡатнашлығындағы түңәрәк өҫтәл Башҡортостанда эшҡыуарлыҡты үҫтереү мәсьәләләренә арналды. Сара БР Хөкүмәтендә үтәсәк Инвестицион мөхитте яҡшырыту буйынса йәмәғәт советы ултырышы алдынан ойошторолдо. Түңәрәк өҫтәлдә БР Президенты советнигы Андрей Назаров та ҡатнашты.
«БР Үҫеш корпорацияһы» асыҡ акционерҙар йәмғиәте директоры Рөстәм Моратов һүҙҙәренсә, эшҡыуарлыҡҡа ярҙам итеү маҡсатында саралар күреүгә ҡарамаҫтан, үҙгәрештәр күҙәтелмәй: бизнесҡа көсөргәнешлек өҫтәлә бара, мәсьәләләр хәл ителмәгән килеш ҡала. Ул аныҡ тәҡдимдәрҙе тикшерергә тәҡдим итте.
Бизнес вәкилдәре билдәләүенсә, власть менән эшҡыуарлыҡ араһында ниндәйҙер өҙөклөк бар: дәүләт кимәлендә бойомға ашырылған проекттар бәләкәй бизнес менән үҙ-ара бәйләнмәгән тиерлек. БР Эшҡыуарлыҡ һәм туризм буйынса дәүләт комитеты рәйесенең беренсе советнигы Раил Ғәзизов тармаҡ-ара мәсьәләләрҙе хәл итеү маҡсатында тик эшҡыуарҙарға ғына йүнәлтелгән айырым структура булдырырға тәҡдим итте. Уның фекеренсә, тәү сиратта, баҙарҙағы хәлде тикшереү йомғаҡтары менән эшҡыуарҙар ирекле файҙаланыу мөмкинлегенә эйә булырға тейеш.
Өфө хакимиәте башлығы урынбаҫары Альбина Йосопова хәбәр итеүенсә, бындай инвестицион стратегия әлеге ваҡытта Рәсәй Фәндәр академияһы Өфө ғилми үҙәгенең Социаль-иҡтисади тикшеренеүҙәр институтында әҙерләнә.
БР Йәмәғәт палатаһының Иҡтисади үҫеш һәм эшҡыуарлыҡҡа ярҙам буйынса комиссияһы рәйесе Владимир Шолом иҫәпләүенсә, республиканың эшҡыуарлыҡҡа ярҙам итеү программаһын Татарстандағы шундай уҡ программа өлгөһөндә үҙгәртеү зарур.
— Татарстан Республикаһында барлыҡ механизмдар конкурс нигеҙендә һайлап алыуға йүнәлтелгән, — тип билдәләне Владимир Шолом. – Беҙҙә иһә «тере» сират. Иң яҡшы проекттарҙы һайлап алып, уларға ныҡлы ярҙам күрһәтергә кәрәк.
БР Сауҙа-сәнәғәт палатаһы хеҙмәткәрҙәре фекеренсә, етештереү бизнесы өсөн майҙандар талап ителә. БР иҡтисади үҫеш министры урынбаҫары Вадим Үтәшев хәбәр итеүенсә, был йүнәлештә әлеге ваҡытта Рәсәй Иҡтисади үҫеш министрлығында шәхси сәнәғәт парктарын булдырыу мәсьәләһе тикшерелә.
Эшҡыуарлыҡҡа ярҙам саралары тураһында һөйләшеү БР Хөкүмәтендә шишәмбе көнө дауам итәсәк.


text:
Фото:
ТӨРКСОЙ Рәсәй Мәҙәниәт министрлығына ойошма ағзаһы булырға тәҡдим итәсәк
Фото:
ТӨРКСОЙ төрки телле халыҡтар мәҙәниәте министрлыҡтары халыҡ-ара ойошмаһы Рәсәй Мәҙәниәт министрлығына ойошма эшендә күҙәтеүсе статусында ҡатнашыу тәҡдиме менән мөрәжәғәт итәсәк.
ТӨРКСОЙ халыҡ-ара ойошмаһының генераль секретары Дюсен Касеинов һәм Башҡортостан Хөкүмәте Премьер-министры урынбаҫары Зөһрә Рәхмәтуллинаның осрашыуы барышында ошо хаҡта белдерелде. Тәҡдим 15 февралдә Рәсәй Мәҙәниәт министрлығы вәкилдәре алдында яһалды.
— Рәсәй һәм төрки донъяһы күп быуаттар инде яҡын күршеләр булып тора. Уларҙың тарихы һәм мәҙәниәте бер-береһе менән һуғарыла, – тип билдәләне ТӨРКСОЙ вәкиле. – Төрки донъяһының мәҙәни байлығы Рәсәй Федерацияһы территорияһында әүәл-әүәлдән йәшәгән бик күп төрки халыҡтар менән бәйле.
Башҡортостан Хөкүмәте вице-премьеры менән әңгәмә барышында шулай уҡ мәҙәниәт өлкәһендәге хеҙмәттәшлекте үҫтереү буйынса берлектәге эшмәкәрлек перспективалары тикшерелде. ТӨРКСОЙ генераль секретары делегацияның Башҡортостанға сәфәренә сәбәпсе булған ваҡиғаның – исеме донъяға билдәле шәрҡиәтсе ғалим Әхмәтзәки Вәлиди Туғандың тыуыуына 120 йыл тулыуҙың әһәмиәтен билдәләне.
— Күренекле шәрҡиәтсе ғалимдың эшмәкәрлеге, уның киң билдәлелек алыуы һәм ғилми хеҙмәттәренең, баҫмаларының күплеге ойошмабыҙ етәкселегендә байтаҡ саралар үткәреү өсөн нигеҙ булды, – тине Дюсен Касеинов.
Атап әйткәндә, күренекле ғилми эшмәкәр иҫтәлегенә арналған конференциялар үткәреү шәрҡиәтсе ғалимдар хаҡында китаптар серияһы әҙерләүгә этәргес булды, тип билдәләне ул. Ошо серияның тәүге китабы Көнсығыш илдәрен өйрәнеү фәнен үҫтереүгә ҙур өлөш индергән Рәсәй ориенталистарына арналасаҡ.
Дюсен Курбаевич шулай уҡ, Башҡортостан ойошманың иң әүҙем ағзаларының береһе булып тора һәм шуға күрә республиканың мәҙәни-ара бәйләнештәрҙе үҫтереү өлкәһендәге һәр башланғысы һис шикһеҙ ТӨРКСОЙ тарафынан хупланасаҡ, тип билдәләне.
Башҡортостан Хөкүмәте Премьер-министры урынбаҫары Зөһрә Рәхмәтуллина үҙ сиратында, Башҡортостан – бик күп милли мәҙәниәттәр быуаттар буйы бергә йәшәгән һәм мәҙәни-ара диалог әүҙем үҫешкән республика, тип билдәләне. Вице-премьер әйтеүенсә, был халыҡ-ара ойошма сиктәрендә Башҡортостандың артабанғы эшмәкәрлеге өсөн нигеҙ булып тора, тип хәбәр итә БР Министрҙар Кабинетының матбуғат хеҙмәте.


text:
Президент Куйбышев тимер юлы начальнигын ҡабул итте
Бөгөн, 27 майҙа, Башҡортостан Президенты Мортаза Рәхимов Республика йортонда Куйбышев тимер юлы начальнигы Сергей Кобзев менән эш осрашыуы үткәрҙе.
Тимер юл начальнигы Президентты Башҡортостан бүлексәһендә магистралде яҙғы планлы тикшереү йомғаҡтары менән таныштырҙы. Тикшереү Сергей Кобзев етәкселегендәге махсус комиссия тарафынан үткәрелгән. Комиссия эше сиктәрендә белгестәр тимер юл предприятиеларын, станцияларҙы һәм техниканы тикшергән. Шулай уҡ магистралдең ҡыштан һуң торошо һәм участкаларҙың йәйге ваҡытта эшләүгә әҙерлеге баһаланған. Сергей Кобзев, Куйбышев тимер юлының Башҡортостан бүлексәһе эшен комиссия ыңғай баһаланы, тип хәбәр итте.
Осрашыуҙа "Башпригород" акционерҙар компанияһын төҙөү мәсьәләһе ҡаралды. Яңы структура пассажирҙарҙы хеҙмәтләндереү сифатын яҡшыртырға тейеш. Хәҙерге ваҡытта компанияның эшмәкәрлеген регламентлаусы норматив акттар пакетын әҙерләү бара.
Шулай уҡ "Өфө" тимер юл вокзалын артабан реконструкциялау тураһында ла һүҙ алып барылды.
Осрашыуҙа БР төҙөлөш, архитектура һәм транспорт министры Рауил Ибәтуллин, Куйбышев тимер юлының Башҡортостан бүлексәһе начальнигы Владимир Бучельников ҡатнашты.


text:
Шаран районында ҡатын-ҡыҙҙар советы башлыҡтары араһында ярыш уҙғарҙылар
Шаран районында, Мәҙәниәт йылына арналған, «Мисс ҡатын-ҡыҙҙар советы-2014» конкурсы уҙҙы. Унда төрлө ауыл биләмәләренән 12 дәғүәсе ҡатнашты.
Ҡатнашыусылар иң яҡшы исеменә өс этапта көрәш алып барҙы. «Визитка» конкурсында һәр ҡатын үҙ резюмеһын үҙенсәлекле һәм сағыу итеп тәҡдим итте. Ижади конкурста урындағы ҡатын-ҡыҙҙар советы вәкилдәре үҙҙәрен тик яҡшы яҡтан күрһәтте. Мичуринск Мәҙәниәт йорто сәхнәһендә популяр йырҙар, күңел түренән сыҡҡан шиғырҙар яңғыраны.
«Дефиле» конкурсы ҡатын-ҡыҙҙар хәрәкәте активистарының нисек моданы аңлауҙарын, үҙҙәренең имиджын нисек эшләй белеүҙәрен, сәхнәлә үҙҙәрен тота һәм матур атлай, аудитория менән аралашыу һәләттәрен асыҡланы.
Жюри фекеренсә, бөтәһенән дә ышанысылараҡ Мичуринск ауыл советы вәкиле, урындағы Мәҙәниәт йорто директоры Ләйсән Әсмәндиәрова сығыш яһаны. Район ҡатын-ҡыҙҙар советы етәксеһе Гөлфиә Ғабдрафиҡова уға төп бүләкте тапшырҙы. Ҡалған конкурста ҡатнашыусылар Рәхмәт хаттары, ҡиммәтле бүләктәр менән билдәләнде, тип хәбәр итте Шаран районы хакимиәтенең мәғлүмәт-аналитика бүлеге начальнигы Рәил Мусин.


text:
Өфөлә инклюзив белем биреүгә ярҙам итеү өсөн «Параллель донъялар» исемле документаль фильм төшөрөлә Фото: автор фотоһы
Өфөлә инклюзив белем биреүгә ярҙам итеү өсөн «Параллель донъялар» исемле документаль фильм төшөрөлә
Өфөлә инклюзив белем биреүгә ярҙам итеү өсөн «Параллель донъялар» исемле документаль фильм төшөрөлә Фото: автор фотоһы
ӨФӨ, 2016 йыл, 20 июнь. /«Башинформ» мәғлүмәт агентлығы, Гөлфиә Акулова/.
Өфөлә «Беҙҙең киләсәк» хәйриә фонды республика халҡын Башҡортостанда инклюзив белем биреү тураһында «Параллель донъялар» исемле документаль фильм төшөрөүҙә ярҙам итеүҙәрен һорай. Проектты Башҡортостан Башлығы Хакимиәте, Хеҙмәт һәм халыҡты социаль яҡлау министрлығы, Өфө ҡалаһының мәғариф идаралығы, Һаулыҡ мөмкинлектәре сикләнгән балалар өсөн реабилитация үҙәге лә хуплай.
Ойоштороусылар уйынса, фильмда һаулыҡ мөмкинлектәре сикләнгән балаларҙың тормошо, сәләмәт тиҫтерҙәре менән үҙ-ара мөнәсәбәттәре тураһында һүҙ барасаҡ. Кинотаҫма балаларҙың уйланыуҙарына нигеҙләнгән. Ижади төркөм үҫмерҙәрҙең аралашыуын күҙәтеү һәм төшөрөү өсөн балалар менән бергә ял итергә ниәтләй.
Ике йыл элек «Беҙҙең киләсәк» фонды аҡсаһына «Мөмкинлектәре сикләнмәгәндәр» документаль фильмы төшөрөлдө. Унда инвалидтарҙың белем алыуҙары, спорт менән шөғөлләнеүҙәре, әүҙем тормошҡа йәлеп ителгәндәре хаҡында бәйән ителә. «Параллель донъялар» ҙа һаулыҡ мөмкинлектәре сикләнгән кешегә ҡарата дөрөҫ, толерантлы мөнәсәбәт тәрбиәләүсе фильм булараҡ республиканың барлыҡ мәктәптәрендә, шулай уҡ республика Башлығы Хакимиәтендә, Башҡортостан юлдаш телевидениеһында, «Бөтә Өфө» телеканалында, «Родина» кинотеатрында күрһәтеләсәк.
Фильм төшөрөү өсөн кәрәкле сумманың өстән бер өлөшө йыйылған. Проектты тормошҡа ашырыу өсөн тағы ла 280 мең һум аҡса кәрәк. Фондтың реквизиттарын «Беҙҙең киләсәк» хәйриә фонды сайтында табырға мөмкин.


text:
Константин Толкачев Кремлдәге кәңәшмәлә ҡатнаша
БР Дәүләт Йыйылышы-Ҡоролтай Рәйесе Константин Толкачев бөгөн Кремлдә үтәсәк Закон сығарыусылар Советы һәм Федерация Советының берлектәге ултырышында ҡатнашасаҡ. РФ Президенты матбуғат хеҙмәте хәбәр итеүенсә, ултырышта Дмитрий Медведев та буласаҡ. Шулай уҡ президенттың федераль округтарҙағы тулы хоҡуҡлы вәкилдәре, беренсе вице-премьер Игорь Шувалов, вице-премьер Александр Жуков һәм Төбәктәрҙе үҫтереү министрлығы башлығы Виктор Басаргин ҡатнашасаҡ.
Закон сығарыусылар дәүләт башлығы менән көрсөк эҙемтәләрен нейтралләштереү өсөн властың бөтә кимәлдәренең үҙ-ара һөҙөмтәле эш итеү проблемаһын тикшерәсәк. Был тема күптән түгел Федерация Советы етәкселегенең Президент менән осрашыуында күтәрелгәйне, ул саҡта Президент, Федерация Советы закон сығарыусылар Советы менән берлектә төрлө кимәлдәге власть органдарының, шул иҫәптән закон сығарыу органдарының, ойошҡан эшен тәьмин итеүсе механизмдар тәҡдим итә ала бит, тип белдергәйне.


text:
Сәлиә Мырҙабаева Дәүләт Думаһының Почет грамотаһы менән наградланды
Дәүләт Думаһы яҙғы сессияһының һуңғы ултырышы үткән көндә «Берҙәм Рәсәй» партияһы фракцияһы йыйылышында Думаның Һаулыҡ һаҡлау буйынса комитеты ағзаһы Сәлиә Мырҙабаеваға Дәүләт Думаһының Почет грамотаһы тапшырылды.
Был наградаға депутат «Рәсәй Федерацияһында ҡануниәт һәм парламентаризм үҫешенә тос өлөш индергән өсөн» лайыҡ булды. Сәлиә Мырҙабаеваға Почет грамотаһын тапшырып, парламенттың түбәнге палатаһы спикеры Сергей Нарышкин хеҙмәттәшенә эшендә артабанғы уңыштар теләне.


text:
Башҡортостан халҡының күпселеге фермерҙарға ер биреү эшен ябайлаштырыу яҡлы
Фермерҙарға ауыл хужалығы тәғәйенләнешендәге ерҙәр биреү процедураһы ябайлаштырылырға тейеш. Башҡортостанда йәшәүселәрҙең социологик һорау алыуҙа ҡатнашҡан 59,3 проценты шулай тип иҫәпләй. Һорауға яуап биргәндәрҙең 21,6 проценты был эште ябайлаштырыуға ҡаршы сығыш яһаны. Респонденттарҙың 19,1 проценты яуап бирергә ҡыйынһынды.
Ошо уҡ тикшереү һорау алыуҙа ҡатнашҡан Башҡортостан халҡының 55,5 процентының республика ҡануниәте менән ярҙамсы хужалыҡ алып барыу өсөн 3 гектарға тиклем ер алыу мөмкинлеге ҡаралыуы хаҡында белмәүен күрһәтте. 32,8 процент ошондай мөмкинлек хаҡында белә, респонденттарҙың 11,7 проценты яуап бирергә ҡыйынһынды.
Социологик һорау алыу 2010 йылдың декабрендә Башҡортостан Республикаһының Социаль-сәйәси һәм хоҡуҡи тикшеренеүҙәр институты тарафынан үткәрелде. Һорау алыуҙа 16 йәштән 74 йәшкә тиклемге Башҡортостанда йәшәүсе меңдән ашыу кеше ҡатнашты.


text:
Фото:
Халыҡ үтенесе буйынса Күмертау янындағы ҡасабала аптека асылды
Фото:
Республика көнөн билдәләү сиктәрендә Күмертау янындағы Пятки ҡасабаһында яңы аптека асылды. Аптеканы асыу тантанаһында Күмертау ҡалаһы ҡала округы хакимиәте башлығы Борис Беляев ҡатнашты.
Ҡала башлығының билдәләүенсә, аптека асылыуы — ҡасаба халҡы өсөн ҙур шатлыҡ, сөнки уларға хәҙер дарыу алыр өсөн ҡалаға сығып йөрөргә кәрәкмәй, был айырыуса оло йәштәгеләр өсөн уңайлы.
Аптека Күмертау хакимиәте башлығының яҙғыһын ҡасаба халҡы менән осрашыуы һөҙөмтәһендә асылды, унда халыҡ ошондай социаль әһәмиәтле объект асыуҙы һорап мөрәжәғәт иткәйне.


text:
Йәш парламентарийҙар өс йылға һайланасаҡ
Республика парламентының Мәғариф, мәҙәниәт, спорт һәм йәштәр сәйәсәте буйынса комитеты ултырышында Башҡортостан Республикаһы Дәүләт Йыйылышы – Ҡоролтайҙың «Башҡортостан Республикаһы Дәүләт Йыйылышы – Ҡоролтай ҡарамағындағы Йәштәр йәмәғәт палатаһы тураһындағы Положениеға үҙгәрештәр индереү тураһында» ҡарар проекты ҡаралды. Был документ Рәсәй субъекттарының йәштәр парламенттары тәжрибәһен өйрәнеү нигеҙендә Йәштәр палатаһы эшмәкәрлеген камиллаштырыуға йүнәлтелгән.
Уға ярашлы, Йәштәр йәмәғәт палатаһы вәкәләтлеге срогын ике йылдан өс йылға тиклем оҙайтыу күҙ уңында тотола. Йәштәр йәмәғәт палатаһы ағзаһы итеп 30 йәшкә тиклемге граждандар һайлана ала. Положениеның ғәмәлдәге редакцияһында Йәштәр йәмәғәт палатаһы ағзаһы булып 35 йәшкә тиклемге граждандар һайлана ала ине.
Бынан тыш, вәкәләтле составта беренсе ултырыш ул ойошторолған көндән алып ике ай эсендә үткәрелергә тейеш. Элекке Положениеға ярашлы беренсе ултырыш бер ай эсендә үткәрелергә тейеш ине.


text:
2012 йылда Өфөлә 10 урам ремонтланасаҡ
Июндә Өфө – аэропорт һәм Салауат Юлаев проспекты трассаһында ремонт башлау планлаштырыла. Был маҡсатҡа бюджеттан 300 миллион һум бүленә. 2012 йылда йәмғеһе 10 урам ремонтланасаҡ.
Сентябрҙә төҙөүселәр Дим юл үткәргесенең беренсе сиратын файҙаланыуға тапшырырға тейеш. Объект тулыһынса 2013 йылдың июнендә әҙер буласаҡ, тип көтөлә.
Ағымдағы йылда Өфөлә Затон күпере лә төҙөлә башлаясаҡ, уның яҡынса хаҡы – ете миллиард һум. Әҙерлек эштәренә әлегә 10 миллион һум бүленгән.
Бынан тыш, быйыл Өфөлә «500 ихата» бөтә Рәсәй проектын тормошҡа ашырыуҙы дауам итергә ҡарар ителгән, ошоноң арҡаһында республиканың баш ҡалаһында ихаталарҙы ремонтлау темптарын һаҡлап ҡалып буласаҡ.
2012 йылда ихаталарҙы һәм йорт янындағы территорияларҙы ремонтлауға дөйөм алғанда йәмғеһе бер миллиард 160 миллион һум бүлеү планлаштырыла.
Башҡортостан Хөкүмәтендә билдәләүҙәренсә, республикала, дөйөм алғанда бөтә илдәге кеүек үк, тиҫтә йылдар дауамында юлдарҙы ремонтлап бөтөрмәү күҙәтелә.
Муниципаль юлдарҙы иҫәпләмәгәндә, республика юлдарының оҙонлоғо – 24 мең километр, билдәле, был юлдарҙың барыһын да бер юлы ремонтлап бөтөүе мөмкин түгел.
Төбәктең юл фонды әле туғыҙ миллиард һум тәшкил итә. Ошо уҡ мәлдә республикала ремонт эштәре ике тапҡырға тиерлек артҡан.
М5 һәм М7 федераль трассаларын ремонтлауҙың беренсе этабына дүрт миллиард һум самаһы аҡса бүленә. Стратегик бурыс — Өфө — Силәбе участкаһындағы М5 трассаһын, хатта таулы урындарында ла, ике һыҙатлы итеү.


text:
Фото:
Бөтә донъя башҡорттары ҡоролтайы «Сикһеҙлек» йәштәр конкурсын иғлан итте
Фото:
“Бөтә донъя башҡорттары ҡоролтайы (конгресы)” йәмәғәт ойошмаларының халыҡ-ара берлеге башҡарма комитеты йәштәр араһында иң яҡшы баҫмаға, фотоматериалға, авторҙар һүрәтенә “Сикһеҙлек” Республика конкурсы иғлан итте.
Унда 14 йәштән 35 йәшкә тиклемге йәштәр ҡатнаша ала. Эштәрҙең тематикаһы сикләнмәгән — ҡыйыу, үҙенсәлекле фекер йөрөтөүсе егеттәр һәм ҡыҙҙар үҙҙәрен иң ныҡ ҡыҙыҡһындырған нәмәләр тураһында үҙ ҡараштарын белдереп иркен сығыш яһай ала.
Конкурстың маҡсаты – әүҙем һәм һәләтле йәштәрҙе асыҡлау, йәш кешеләрҙең үҙ-үҙҙәрен күрһәтеүе. Конкурс тураһында положение менән проекттың www.foto.yeshlek.ru сайтында танышырға мөмкин.
Конкурста еңеүсене ун мең һум күләмендә приз көтә. Мәғлүмәт бағыусылары – «Башҡортостан» дәүләт телерадиокомпанияһы менән «Уфанет» асыҡ акционерҙар йәмғиәте үҙ еңеүселәрен билдәләйәсәк, улар ҙа аҡсалата приздар менән бүләкләнәсәк.
Бөтә донъя башҡорттары ҡоролтайы башҡарма комитеты бөтә йәш, талантлы, һис нәмәгә битараф булмаған кешеләрҙе конкурста әүҙем ҡатнашырға саҡыра.


text:
Талпандан 2500-ҙән ашыу кеше зыян күргән
Башҡортостандың дауалау-профилактика учреждениеларына талпандан тешләнгән 2649 кеше мөрәжәғәт иткән, тип хәбәр иттеләр Роспотребнадзорҙың республика идаралығында. Шуларҙың 27 проценты – балалар. Былтыр был датаға ҡарата Башҡортостандың ни бары 603 кешеһе талпандан тешләнгәндән һуң ярҙам һорап мөрәжәғәт иткән булған. Төбәктә вируслы талпан энцефалиты менән ауырыусылар теркәлмәгән.
Эпидемиологтар талпандар әүҙемләшеүен яҙҙың иртә һәм йылы килеүе менән бәйләй. Ғәҙәттә, талпандар күберәк май-июндә һөжүм итә.
Мөрәжәғәт иткән кешеләрҙең 22 проценты, шул иҫәптән балаларҙың 54 проценты тейешле иммуноглобулин вакцинаһы алған.
Ағымдағы йылдың 1 апреленән Башҡортостандағы Гигиена һәм эпидемилогия үҙәге лабораторияһы 1295 талпанды тикшергән, уларҙың 72-һендә энцефалит вирусы табылған.


text:
Өфөләге «тиҙ ярҙам»дың баш табибы Интернет аша кәңәштәр бирә
Өфөләге «тиҙ ярҙам»дың баш табибынан консультацияны хәҙер скайп аша алырға мөмкин: он-лайнда аралашыуға биш минут ваҡыт бирелә. Интернет-ҡабул итеүгә телефон аша — 254-99-84, йәки ssmpufa@mail.ru адресына заявка ебәреп яҙылырға мөмкин. Заявкала исем-фамилияңды, тыуған йылыңды, скайп адресын һәм фекер алышырға теләгән мәсьәлә хаҡында яҙып ебәрергә кәрәк. Билдәләнгән ваҡытта баш табип үҙе бәйләнешкә сығасаҡ.
Шулай уҡ Өфөнөң тиҙ медицина ярҙамы етәксеһенә һорауҙарҙы ла ошо уҡ ssmpufa@mail.ru адресына ебәрергә мөмкин, яуап пациенттарҙың электрон почтаһына киләсәк.
Интернет-ҡабул итеү әлегә тест режимында алып барыла, — тип хәбәр итте Өфөләге “Тиҙ медицина ярҙамы станцияһы” муниципаль учреждениеһының матбуғат секретары Олеся Осадчая. — Беҙ пациенттар менән аралашыуҙың был алымын, Интернет-ҡабул итеүҙәр популярлыҡ алған башҡа төбәктәр тәжрибәһенә таянып, әлегә ҡулланып ҡына ҡарайбыҙ.


text:
Уҡытыусылар яңы йылда 18 процент өҫтәмәгә иҫәп тота ала
Башҡортостан уҡытыусыларының эш хаҡы 2011 йылда 18 процентҡа артыуы ихтимал. Был турала БР Дәүләт Йыйылышы – Ҡоролтай Рәйесе Константин Толкачевтың уҡытыусылар – Башҡортостандың муниципаль берәмектәре вәкәләтле органдары депутаттары менән осрашыуында республика мәғариф министры урынбаҫары Владимир Аристархов белдерҙе. Уның һүҙҙәренә ҡарағанда, өс йылда педагогтарҙың килеме бер ярым тапҡырға артһын өсөн 2012 һәм 2013 йылдарҙа ла эш хаҡын ошондай уҡ күләмдәрҙә арттырыу планлаштырылған.
— Социаль йүнәлештәге сәйәсәт мәғариф өлкәһе хеҙмәткәрҙәренең матди хәлен яҡшыртырға булышлыҡ итәсәк, — тине Владимир Аристархов. — Киләһе йылдарҙа шулай уҡ йәш уҡытыусыларҙың торлаҡ шарттары ла яҡшыртыласаҡ. Был маҡсаттарға республика бюджетынан 2011 йылда – 17 миллион һум самаһы, 2012 – 30 миллиондан ашыу, 2013 йылда 50 миллион һумдан ашыу аҡса бүлергә планлаштырыла.
Владимир Аристархов билдәләүенсә, йәш педагогтарға социаль ярҙам күрһәтеү өсөн республикала яңы грант системаһы ла эшләнгән.


text:
Баш ҡалала «Прайм-тайм» профессиональ тележурналистарҙың республика конкурсы еңеүселәре бүләкләнде
Өфөлә «Прайм-тайм» муниципаль һәм дәүләттеке булмаған телекомпанияларҙың профессиональ тележурналистары республика конкурсы еңеүселәрен бүләкләнеләр.
«Иң яҡшы ижтимағи-сәйәси материал» номинацияһында «Шишмә-ТВ» коллективы иң яҡшыһы булды. «Иң яҡшы социаль-иҡтисади материал» номинацияһында «Баймаҡ-ТВ» бүләкләнде. «Иң яҡшы мәҙәни-рухи материал» номинацияһында «БР Дүртөйлө-ТВ» хәбәрселәре еңде.
«Учалы ТВ» тележурналистары Тирә-яҡ мөхитте һаҡлау йылын сағылдырыу буйынса иң яҡшы материал тәҡдим итте. «Коррупцияға ҡаршы йүнәлтелгән сараларҙы яҡтыртыу буйынса иң яҡшы материал» өсөн «РИК-ТВ» (Бөрө ҡалаһы) телеканалы бүләкләнде.
«Башҡортостан Республикаһы халыҡтарының дәүләт һәм туған телдәре үҫеше һәм йәшәйеше мәсьәләләрен сағылдырыу буйынса иң яҡшы материал» номинацияһында конкурс комиссияһы награданы Мәсетле районы «Урал» телестудияһы редакцияһына тапшырҙы. «Жанрҙар төрлөлөгө өсөн» БР Яңауыл телевидение һәм радиоһын билдәләнеләр. «Социаль темаларҙы яҡтыртыуҙа гуманизм өсөн» «Аҡъяр ТВ» коллективы махсус бүләккә лайыҡ булды.
«Прайм-Тайм» профессиональ конкурсын «Башҡортостан» телерадиокомпанияһы ойошторҙо. Ижади ярышта муниципаль һәм дәүләттеке булмаған телекомпаниялар ҡатнашты. Конкурсҡа 2013 йылдың 1 ғинуарынан алып 1 декабргә тиклем эфирға сыҡҡан тапшырыуҙар ҡабул ителде.


text:
Республикала аҙна буйына ямғырлы һауа торошо һаҡланасаҡ
Рәсәй Гидрометеорология үҙәгенән хәбәр итеүҙәренсә, циклон ил төбәктәренең өлөшөнә һәм Башҡортостан территорияһына ямғырҙар килтерәсәк.
Дүшәмбе, 9 июндә, республикала ямғырҙар яуыуы һәм йылы һауа торошо урынлашыуы көтөлә. Яуым-төшөм аҙна аҙағаны тиклем дауам итәсәк. Һауа температураһы плюс 20 градустан алып 27-гә тиклем үҙгәрәсәк.
12 июндә Башҡортостан синоптиктары ҡыҫҡа ваҡытлы ямғырҙар яуыуын һәм көсһөҙ ел иҫеүен, һауа температураһының плюс 25 градус булыуын фаразлай.
14 июнгә температураның 20 градусҡа тиклем түбәнәйеүе ихтимал, көслө ямғыр яуып уҙасаҡ. Елдең төньяҡ-көнбайыш, көсһөҙ булыуы көтөлә.


text:
Өфөлә «Урал ауазы» Халыҡ-ара конкурс-фестиваленә заявкалар ҡабул итеү башланды
ӨФӨ, 2014 йыл, 16 декабрь. /«Башинформ» мәғлүмәт агентлығы, Ләйлә Аралбаева/.
Башҡорт дәүләт филармонияһында «Урал ауазы» II Халыҡ-ара оркестрҙар һәм халыҡ инструменттары ансамблдәре конкурс-фестиваленә заявкалар ҡабул итеү башланды.
Башҡортостандың Мәҙәниәт министрлығы ярҙамы менән ойошторолған «Урал ауазы» Халыҡ-ара оркестрҙар һәм халыҡ инструменттары ансамблдәре конкурс-фестивале Өфөлә 2015 йылдың 24-26 мартында үтә. Конкурстың алты номинацияһында халыҡ инструменттары оркестрҙары һәм ансамблдәре, шулай уҡ Рәсәй, сит ил урта махсус һәм юғары уҡыу йорттарының сәхнәлә сығыш яһау тәжрибәһе булған оркестрҙары һәм ансамблдәре ҡатнаша ала.
Программаға коллектив йәшәгән төбәктең халыҡ көйө һәм башҡорт халыҡ көйө нигеҙендә яҙылған йәки башҡорт композиторы әҫәрҙәрен индерергә тәҡдим ителә.
«Урал ауазы» конкурс-фестивалендә ҡатнашыу өсөн заявкаларҙы һәм материалдарҙы 2015 йылдың 10 мартына тиклем nonirb@rambler.ru адресына ебәрергә кәрәк. Конкурс-фестивалдең художество етәксеһе — Рәмил Ғәйзуллин. 8-961-356-11-51, ойоштору комитеты секретары —Регина Латипова, 8-917-424-76-55.
«Урал ауазы» Халыҡ-ара оркестрҙар һәм халыҡ инструменттары ансамблдәре конкурс-фестивале тәүге тапҡыр 2012 йылда үтте. Унда Үзбәкстандан, Ҡаҙағстандан, Ҡырғыҙстандан, Татарстандан, Ҡалмыҡстандан, шулай уҡ Омск, Силәбе, Сибай, Учалы һәм Октябрьский ҡалаларынан 500 музыкант, 35 профессиональ коллектив ҡатнашты.


text:
ОЗНА ҡытай-ҡаҙаҡ компанияһына үлсәү ҡулайламаларын етештерә
«ОЗНА» акционерҙар йәмғиәте «Спутник» камиллаштырылған автоматлаштырылған төркөмлө үлсәү ҡулайламаларын етештерә башланы (АГЗУ).
Ҡорамалдар Аҡтүбә өлкәһенең (Ҡаҙағстан) көньяғында урынлашҡан Жанажол ятҡылығына ебәреләсәк. Ятҡылыҡты үҙләштереү менән CNPC Ҡытай милли нефть-газ корпорацияһы менән Ҡаҙағстан Республикаһының берлектәге предприятиеһы — «CNPC-Актюбемунайгаз» нефть компанияһы шөғөлләнә.
Ҡулайламаларҙың яңы партияһы нефттәге көкөртлө водородтың артыҡ күләмдә булыуын иҫәпкә алып етештерелә. Үлсәү ҡулайламаларының төп быуындары һәм механизмдары (технологик торба үткәргестәр, һыйымдар, арматура) нефть-газ шыйыҡлығындағы көкөртлө водородтың алты процентҡаса күләмдә булыуына иҫәпләнгән. Был үлсәү ҡулайламаларының хеҙмәт итеү ваҡытын күпкә арттырасаҡ.
2010 йылдың 12 апреле — контракт йөкләмәләрен үтәүҙең һуңғы көнө .


text:
Ғинуар-февралдә Башҡортостанда сәнәғәт етештереүе 3,7 процентҡа артҡан, Рәсәй буйынса 0,4 процентҡа кәмегән Фото: Олег Яровиков
Ғинуар-февралдә Башҡортостанда сәнәғәт етештереүе 3,7 процентҡа артҡан, Рәсәй буйынса 0,4 процентҡа кәмегән
Ғинуар-февралдә Башҡортостанда сәнәғәт етештереүе 3,7 процентҡа артҡан, Рәсәй буйынса 0,4 процентҡа кәмегән Фото: Олег Яровиков
ӨФӨ, 2015 йыл, 19 март. /«Башинформ» мәғлүмәт агентлығы, Эльвира Латипова/.
Башҡортостанстат мәғлүмәттәре буйынса, төбәктә сәнәғәт етештереүе күләме 2014 йылдың ғинуар-февраль айҙарына ҡарата 3,7 процентҡа артҡан. Рәсәй буйынса 0,4 процентҡа кәмегән.
Ике ай эсендә республика предприятиелары һәм ойошмалары 280,2 миллиард һумлыҡ үҙе етештергән тауар тейәгән, үҙ көстәре менән эштәр башҡарған һәм хеҙмәттәр күрһәткән. Был 2014 йылдың ғинуар-февраль күрһәткестәренән 4,9 процентҡа күберәк. Дөйөм күләмдең 70 проценты самаһы сәнәғәт секторы предприятиеларына тура килә.
Ошо осорҙа Башҡортостанда яғыулыҡ-энергетика файҙалы ҡаҙылмаларын сығарыу 2014 йылдың ғинуар-февраленә ҡарата 5,3 процентҡа, целлюлоза-ҡағыҙ етештереү, нәшриәт һәм полиграфия эшмәкәрлеге — 0,6 процентҡа, химия сәнәғәте — 9,4 процентҡа, резина һәм пластмасса әйберҙәр етештереү 17,7 процентҡа артҡан. Металлургия предприятиелары үҫеше 13,4 процент тәшкил иткән. Машиналар һәм ҡорамалдар етештереү — 2,9 процентҡа, электр ҡорамалдары, электрон һәм оптик ҡорамалдар — 2,8 процентҡа, транспорт саралары һәм ҡорамалдар етештереү 2,2 тапҡырға күбәйгән.
Башҡортостан сәнәғәт етештереүе үҫеше темптары буйынса Волга буйы федераль округында дүртенсе урынды биләй. Эре сәнәғәт төбәктәре араһында Һамар һәм Нижегород өлкәләре ғинуар-февраль айҙарында яҡшы һөҙөмтә күрһәтте. Татарстанда һәм Пермь крайында сәнәғәт етештереүе күләме 2014 йылдың ғинуар-февраленә ҡарата бер аҙ кәмегән — шуға ярашлы 0,7 һәм 2,9 процент.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы бульвар Сиреневый проспект Космонавтов проспект Ленина Сибирский тракт дублер ул. 40 лет Комсомола ул. 40 лет Октября ул. 8 Марта ул. Академика Бардина ул. Академика Шварца ул. Амундсена ул. Ангарская ул. Айвазовского ул. Бабушкина ул. Бакинских Комиссаров ул. Белинского ул. Билимбаевская ул. Бисертская ул. Блюхера ул. Чапаева ул. Челюскинцев ул. Черкасская ул. Чкалова ул. Цвиллинга ул. Данилы Зверева ул. Фролова ул. Фрунзе ул. Фурманова ул. Гагарина ул. Гастелло ул. Горького ул. Готвальда ул. Грибоедова ул. Халтурина ул. Карла Либкнехта ул. Кирова ул. Комсомольская ул. Краснофлотцев ул. Краснолесья ул. Красных Командиров ул. Крауля ул. Куйбышева ул. Ленина ул. Луначарского ул. Малышева ул. Машиностроителей ул. Мельковская ул. Менделеева ул. Металлургов ул. Мичурина ул. Миномётчиков ул. Мраморская ул. Нагорная ул. Новгородцевой ул. Новинская ул. Опалихинская ул. Первомайская ул. Победы ул. Посадская ул. Профсоюзная ул. Репина ул. Родонитовая ул. Рощинская ул. Сакко и Ванцетти ул. Щербакова ул. Щорса ул. Серова ул. Шаумяна ул. Шефская ул. Шевченко ул. Шейнкмана ул. Софьи Ковалевской ул. Союзная ул. Старых Большевиков ул. Степана Разина ул. Студенческая ул. Сухоложская ул. Сулимова ул. Сурикова ул. Свердлова ул. Татищева ул. Техническая ул. Титова ул. Тверитина ул. Уральская ул. Викулова ул. Вильгельма де Геннина ул. Волгоградская ул. Восстания ул. Ясная ул. Юмашева ул. Заводская Применить


text:
Рөстәм Хәмитов: «Беҙ «Башнефть» компанияһының тағы ла әүҙемерәк үҫешеүен талап итәсәкбеҙ» Фото: Башҡортостан Башлығының матбуғат хеҙмәте
Рөстәм Хәмитов: «Беҙ «Башнефть» компанияһының тағы ла әүҙемерәк үҫешеүен талап итәсәкбеҙ»
Рөстәм Хәмитов: «Беҙ «Башнефть» компанияһының тағы ла әүҙемерәк үҫешеүен талап итәсәкбеҙ» Фото: Башҡортостан Башлығының матбуғат хеҙмәте
ӨФӨ, 2015 йыл, 17 сентябрь. /«Башинформ» мәғлүмәт агентлығы, Илья Спиридонов/.
«Башнефть» компанияһының артабанғы үҫеше химия етештереүен киңәйтеүҙе күҙ уңында тота. Ошо хаҡта Башҡортостан Башлығы Рөстәм Хәмитов «Росимущество» етәксеһе Ольга Дергунова менән осрашыу һәм акционерҙарҙың «Башнефть» акцияларын файҙаланыу һәм тауыш биреү тәртибе тураһында килешеүенә ҡул ҡуйыу йомғаҡтары буйынса белдерҙе.
– Һис шикһеҙ, «Башнефть» компанияһының артабанғы үҫеше химия етештереүен үҫтереүгә бәйле. Бөгөн «Өфөоргсинтез» – үҫешеүсе предприятие, 2020 йылға етештереүҙе һәм продукция сығарыуҙы икеләтә арттырырға тейеш. Халыҡ хужалығында, оборона сәнәғәтендә ихтыяж булған продукцияның яңы төрҙәре үҙләштереләсәк, – тине республика етәксеһе.
Рөстәм Хәмитов фекеренсә, ҡуйылған маҡсаттарға өлгәшеү өсөн кластер сәйәсәтен үҫтереү зарур.
– Беҙгә Башҡортостан биләмәһендә, күрше төбәктәрҙә урынлашҡан химия, нефть химияһы комплекстарының берлектә эшләүе кәрәк. Был мәсьәләне лә тикшерәсәкбеҙ, сөнки совет заманында комплекс бер бөтөн булған. Ошо йүнәлештә лә эшләйәсәкбеҙ. Был иһә продукция сығарыуҙы арттырыуҙы, яңы килем алыуҙы күҙ уңында тота, – тип билдәләне төбәк Башлығы.
Республика Башлығы, киләсәктә компания тағы ла юғарыраҡ һөҙөмтәләргә өлгәшә аласаҡ, тигән ышаныс белдерҙе.
– «Башнефть» – ҡеүәтле компания. Ул тағы ла әүҙемерәк үҫешә, бөтә йүнәлештәр буйынса етештереүҙе арттыра ала. Нефть табыу һәм нефть продукттарын сығарыу ғына түгел, башҡа бик күп йүнәлештәр буйынса ла. Уйлауымса, быларҙың барыһы ла Директорҙар советында, акционерҙарҙың дөйөм йыйылыштарында тикшереләсәк. Беҙ ҙур акционер булараҡ «Башнефть» компанияһының тағы ла әүҙемерәк үҫешеүен талап итәсәкбеҙ, – тине Рөстәм Хәмитов.


text:
Баш ҡалала Салауат Юлаев исемендәге Дәүләт премияһы лауреаттары менән ижад кисәһе уҙасаҡ
ӨФӨ, 2014 йыл, 25 ноябрь. /«Башинформ» мәғлүмәт агентлығы, Ләйлә Аралбаева/.
Шаршамбы, 26 ноябрҙә, Әхмәтзәки Вәлиди исемендәге Милли китапханала Салауат Юлаев исемендәге БР Дәүләт премияһы лауреаттары менән ижад кисәһе уҙасаҡ.
Осрашыуға һуңғы йылдарҙағы төп республика премияһы лауреаттары саҡырылған. Улар араһында — 2014 йыл лауреаты, композитор, БР Музыка берләшмәһе рәйесе Нур Дауытов, 2012 йыл лауреаты, яҙыусы һәм ғалим Рәшит Шәкүр, тележурналист-тикшеренеүсе Салауат Хәмиҙуллин, 2010 йыл лауреаты, прозаик Ринат Камалов һәм фоторәссам Рәмил Килмәмәтов.
— М.Аҡмулла исемендәге Башҡорт дәүләт педагогия университеты студенттарына һәм Урта махсус музыка мәктәбе уҡыусыларына премия һәм уның арҙаҡлы лауреаттары тураһында һөйләйәсәкбеҙ. Һуңынан ҙур ҡунаҡтарыбыҙ үҙҙәре, үҙ ижадтары хаҡында бәйән итәсәк һәм йыйылғандарҙың һорауҙарына яуап бирәсәк, — тип аңлатты китапхананың башҡорт әҙәбиәте һәм крайҙы өйрәнеү бүлеге мөдире Айгөл Буранғолова.
Сара Ленин урамы, 4 адресы буйынса көндөҙгө сәғәт икелә башлана.


text:
Саҡмағош һәм Стәрлетамаҡ райондары һауым буйынса алдынғылыҡты бирмәй
Саҡмағош һәм Стәрлетамаҡ районы малсылары һауым буйынса тағы алдынғы урында. БР Ауыл хужалығы министрлығының оператив мәғлүмәттәренә ярашлы, йыл башынан алып был райондарҙа ике мең тоннанан ашыу һөт һауылған.
Шулай итеп, Саҡмағош районында тулайым һауым – 2288 тонна, Стәрлетамаҡ районында 2165 тонна тәшкил иткән. Уҙған йылдың ошо уҡ осоро менән сағыштырғанда саҡмағоштар малҡайҙарҙан – 275 тоннаға, стәрлеләр 166 тоннаға күберәк һөт һауған.
Йыл башынан алып Саҡмағош районындағы ауыл хужалығы предприятиелары буйынса бер һыйырҙан 321 кг һөт һауылған, был күрһәткес 40 килограмға артҡан, Стәрлетамаҡ районында – 264 кг (+17 кг). Саҡмағош районы тәүлек эсендәге һауым буйынса республикала алдынғы урында, бында һәр һыйырҙан 13,7 кг һөт һауыла, Стәрлетамаҡ районында иһә – 12 кг.
Ауырғазы (10,6 кг), Дүртөйлө (11,5 кг), Ҡырмыҫҡалы (11 кг), Күгәрсен (11,6 кг), Мәләүез (10,7 кг), Тәтешле (11,3 кг), Өфө райондарында (11,4 кг) тәүлегенә 10 килограмдан ашыу һөт һауыла, тип хәбәр итә БР Ауыл хужалығының матбуғат хеҙмәте.


text:
Башҡортостан «чекистары» дәүләт наградаларына лайыҡ
20 декабрҙә Рәсәй Дәүләт именлек органдары хеҙмәткәрҙәре көнө билдәләнә. Ошо көндәрҙә Рөстәм Хәмитов Федераль именлек хеҙмәтенең Башҡортостан буйынса идаралығы хеҙмәткәрҙәрен наградлау тураһында документҡа ҡул ҡуйҙы.
Республика Президентының Указы менән һөнәри оҫталығы, законлылыҡты һәм хоҡуҡ тәртибен нығытыуға ҙур өлөш индергәндәре өсөн Башҡортостан Республикаһы Почет грамотаһына Алексей Самородов менән Рөстәм Яруллин лайыҡ булды.
Икенсе указ менән уларҙың коллегалары Михаил Дудоров һәм Рөстәм Мәҡсүтов республика башлығының Рәхмәт хаты менән бүләкләнде, тип хәбәр ителә рәсми хоҡуҡи мәғлүмәт порталында.


text:
Башҡортостан делегацияһы ағзаларын Капитолийҙа ҡабул иттеләр
Көн элгәре Капитолийҙа (АҠШ, Пенсильвания штаты) Рәсәй Федерацияһы Илселеге делегацияһы ағзаларын, шул иҫәптән Башҡортостан вәкилдәрен ҡабул иттеләр.
Сенатор Майк Стек Рәсәйҙең Америкалағы сауҙа вәкиле Ринат Досмухамедовты, Рәсәй Илселегенең иҡтисад бүлеге башлығы Михаил Калугинды, Рәсәйҙең Америкалағы Сауҙа вәкиллегенең иҡтисад секторы етәксеһе Айҙар Шакировты, Башҡортостан Хөкүмәте Премьер-министры урынбаҫары Илшат Тажетдиновты, Башҡорт дәүләт университеты ректоры Әхәт Мостафинды сәләмләне.
Капитолийҙа ҡунаҡтар Пенсильвания штатының закон сығарыусылары менән осрашып, Америка Ҡушма Штаттары менән Башҡортостан Республикаһы араһында конструктив мөнәсәбәттәрҙе үҫтереүгә булышлыҡ итеү мәсьәләһен тикшерҙе.
— Һеҙҙең делегацияны Пенсильванияла сәләмләү минең өсөн оло хөрмәт, — тине сенатор Стек. – Донъя иҡтисады шарттарында милләттәр араһында дуҫтарса мөнәсәбәттәр булдырыу мөһим.
Стек әфәнде билдәләүенсә, Башҡортостанда ҙур күләмдә нефть етештерелә, республика шулай уҡ Рәсәй Федерацияһының ҙур ауыл хужалығы етештереүсеһе булып тора.
Илшат Тажетдинов, үҙ сиратында, ике милләт араһындағы яҡшы мөнәсәбәттәрҙе үҫтереү кәрәклеген билдәләне, тип хәбәр ителә Pasenate.com интернет-ресурсында.


text:
Рөстәм Хәмитов Рәсәйҙең мәҙәниәт министры Владимир Мединский менән осраштыФото: Олег Яровиков
Рөстәм Хәмитов Рәсәйҙең мәҙәниәт министры Владимир Мединский менән осрашты
Рөстәм Хәмитов Рәсәйҙең мәҙәниәт министры Владимир Мединский менән осраштыФото: Олег Яровиков
ӨФӨ, 2016 йыл, 24 июнь. /«Башинформ» мәғлүмәт агентлығы, Александр Смирнов/.
23 июндә Республика йортонда Башҡортостан Башлығы Рөстәм Хәмитов менән Рәсәйҙең мәҙәниәт министры Владимир Мединскийҙың осрашыуы булды. Яҡтар төбәктә мәҙәниәтте һәм сәнғәтте үҫтереү мәсьәләләрен тикшерҙе.
– Һуңғы бер нисә йылда беҙ төрлө фестивалдәр ойошторабыҙ, – тине Рөстәм Хәмитов. – Шуныһы мөһим: халыҡ мәҙәни мөхиткә ылыға. Беҙ мәҙәни ҡеүәтте үҫтерәбеҙ, ошо йүнәлештә маҡсатлы эш алып барабыҙ. Күп кенә параметрҙарҙан күренеүенсә, Өфө һәм республика халыҡ-ара һәм ил кимәлендәге сараларҙы ҡабул итә.
Республикала мәҙәниәт мәсьәләләренә ҙур иғтибар бирелә, тип билдәләне Владимир Мединский.
– Башҡортостанда тормошҡа ашырылған проекттар илдә өлгө булып торорға тейеш, – тине мәҙәниәт министры. – Был тәү сиратта ауыл клубтарына ярҙам күрһәтеү проекты. Мәҙәниәт министрлығы бюджеты сиктәрендә Башҡортостандың ошондай клубтарҙы айырым программаға ойоштороу тәжрибәһен билдәләү идеяһы бар ине. Ҡыҙғанысҡа ҡаршы, былтыр секвестр шарттарында быны эшләй алманыҡ. Шуға ҡарамаҫтан, быйылғы бюджет сиктәрендә һеҙҙең тәжрибәне пропагандаларға тырышабыҙ.
Министр «Симфония төнө»нә лә юғары баһа бирҙе.
– Беҙгә бик оҡшаған икенсе сара – «Симфония төнө», һәм ул федераль ҡаҙнанан берлектә финанслана. Ул бер тапҡыр үткәреләсәк концерт булараҡ уйланылһа ла, тиҫтәләрсә мең халыҡты туплаған фестивалгә әүерелде, – тип һыҙыҡ өҫтөнә алды Владимир Мединский. – Быйылдан башлап ойошторолған Кино төнө акцияһы, Музейҙар төнө, Сәнғәт төнө, Китапханалар төнө кеүек ил кимәлендәге акция булыр, тип өмөтләнәбеҙ. Уны йылына бер тапҡыр, август аҙағында уҙғарыу күҙаллана.
Осрашыуҙа шулай уҡ 2019 йылда БАССР-ҙың барлыҡҡа килеүенә 100 йыл тулыуға арналған байрам сараларын үткәреү тикшерелде.


text:
Фото:
Йәш ғалимдарға Башҡортостан Республикаһы гранттары тапшырылды
Фото:
Шишәмбе, 8 февралдә, Башҡортостан Республикаһы Хөкүмәте Йортонда йәш ғалимдарҙы тәбрикләнеләр. Бишенсе тапҡыр фән һәм инновациялар өлкәһендәге иң юғары ҡаҙаныштар республика гранттары менән билдәләнде.
Быйыл улар 53 йәш ғалимға, шул иҫәптән ун бер йәштәр ғилми коллективтары составындағы кешеләргә бирелде. Ғилми эшләнмәләр өсөн матди дәртләндереү күләме 60 мең һум тәшкил итте.
Ғилми эштәр конкурсы еңеүселәренә дипломдарҙы БР Хөкүмәте Премьер-министры урынбаҫары, мәғариф министры вазифаһын башҡарыусы Зөһрә Рәхмәтуллина тапшырҙы. Ул йәш ғалимдарҙы һөнәри байрамдары — Рәсәй фәне көнө менән, шулай уҡ тикшеренеүҙәге юғары ҡаҙаныштары менән ҡотланы.
— Бөгөн мөһим дата — Рәсәй фәне көнө. Ғилми эштәр конкурсы еңеүсеһе дипломын алыу — икеләтә байрам, - тине Зөһрә Рәхмәтуллина. — Республиканың үҙенең һәләтле йәштәргә ярҙам системаһы бар. Йыл һайын Әҙәбиәт, сәнғәт, архитектура өлкәһендә дәүләт йәштәр премиялары, Фән һәм техника өлкәһендәге дәүләт премиялары, докторанттар, аспиранттар һәм студенттарға Башҡортостан Республикаһы Президенты стипендиялары тапшырыла.
Премьер-министр урынбаҫарының билдәләүенсә, бөгөн төбәк етәкселеге йәштәргә иҫәп тота, сөнки улар — тәбиғи инновацион класс.
— Башҡортостан Республикаһында ғилми институттарҙа, лабораторияларҙа, юғары уҡыу йорттары кафедраларында 35 йәшкә тиклемге 2500-ҙән ашыу йәш ғалим һәм уҡытыусылар эшләй, — тип билдәләне Зөһрә Рәхмәтуллина. — Сит илдәрҙең ғилми үҙәктәрендә йәш белгестәр әҙерләү һәм квалификацияһын күтәреү буйынса республика программаһы эшләй.
Шулай уҡ йәш ғалимдарҙы конкурста еңеүҙәре һәм гранттар алыуы менән БР Фәндәр академияһы президенты, БР ректорҙар союзы рәйесе, Өфө дәүләт нефть техник университеты ректоры Айрат Шаммазов ҡотланы.
— Республика бөгөн йәш таланттар үҫеше өсөн шарттар булдыра. Үҙ ваҡытында Башҡортостан етәкселеге яҙам иткән фән мәктәптәре ғалимдар быуынын тәрбиәләне, - тине ул. – Йәш таланттар бер грантта ғына туҡталып ҡалмаһын һәм үҙҙәренең тикшеренеүҙәрендә уларҙың файҙаһын да уйлаһын, тигән теләктәмен.
М.Аҡмулла исемендәге Башҡорт дәүләт педагогия университеты ректоры, педагогия фәндәре докторы Раил Әсәҙуллин фекеренсә, тәҡдим ителгән ғилми инновацион эштәр араһында бөгөндән үк производствоға индерергә мөмкин булғандары бар.
БДПУ доценты Айҙар Бикмәтов Башҡортостан Республикаһы грантының йәш ғалимдар өсөн бик яҡшы дәртләндереү сараһы, үткәрелгән тикшереүҙәрҙең көнүҙәклеген раҫлаусы мәртәбәле дәүләт ярҙамы булыуын билдәләне.
Күп ғалимдар республика грантына дәғүә итеүгә конкурста беренсегә генә ҡатнашмай.
Лайыҡлы наградаһын бөгөн Башҡорт дәүләт педагогия университеты ғалимдары коллективы ла алды.
— Беҙ кешенең молекуляр генетикаһы өлкәһендә тикшеренеү алып барҙыҡ һәм «Ныҡлы сәләмәтлек формалашыуын комплекслы өйрәнеү» проектын тәҡдим иттек, — ти йәш ғалимдар коллективы ағзаһы Елена Воробьева. — Кеше үҙенең тышҡы һәм эске ресурстарын ҡулланып, нисек һаулығын һаҡлап ҡала алыуын төшөнөү беҙҙең өсөн мөһим ине.